Obchodné podmienky

k združenej dodávky elektriny zraniteľným odberateľom mimo domácnosti

# Preambula

Tieto Všeobecné obchodné podmienky pre zmluvy o združenej dodávke elektriny (ďalej len „**VOP**”) sa vzťahujú na združenú dodávku elektriny od spoločnosti **CTP Energy SK, spol. s r.o.**, so sídlom Laurinská 18, 811 01 Bratislava - Staré Mesto, IČO: 54 305 373, zapísanej v obchodnom registri Mestského súdu Bratislava III, oddiel Sro, číslo vložky č.: 157268/B, držiteľ licencie na dodávku elektriny č. 2023E 0822 zo dňa 22.9.2023 vydanej Úradom pre reguláciu sieťových odvetví (ďalej len „**Dodávateľ**“) a upravujú zmluvné vzťahy pri združenej dodávke elektriny na základe zmluvy o združenej dodávke elektriny uzatvorenej s odberateľom elektriny mimo domácnosti (ďalej len „**Odberateľ**“).

Tieto VOP sa vydávajú v súlade s § 273 zákona č. 513/1991 Zb. obchodný zákonník v platnom znení (ďalej len „**Obchodný zákonník**“), zákonom č. 250/2012 Z. z. o regulácii v sieťových odvetviach a o zmene a doplnení niektorých zákonov v znení neskorších predpisov (ďalej len „**Zákon o regulácii**“), zákonom č. 251/2012 Z. z. o energetike a o zmene niektorých zákonov v znení neskorších predpisov (ďalej len „**Zákon o energetike**“), príslušnými vyhláškami a rozhodnutiami Úradu pre reguláciu sieťových odvetví (ďalej len „**ÚRSO**“) a ostatnými všeobecne záväznými právnymi predpismi v elektroenergetike.

# PRVÁ ČASŤ

**Predmet úpravy a pojmy**

**Článok I.**

**Predmet úpravy**

1. Tieto VOP upravujú podrobnejšie vzájomné práva a povinnosti medzi Dodávateľom a Odberateľom, ktorý odoberá elektrinu za cenu nepodliehajúcu cenovej regulácii (ďalej len „**Zmluva**“) (Dodávateľ a Odberateľ ďalej spolu aj ako „**Zmluvné strany**“), vznikajúce pri dodávke elektriny z distribučnej sústavy príslušného prevádzkovateľa distribučnej sústavy (ďalej len „**PDS**“). Tieto VOP upravujú podrobnejšie aj vzájomné práva a povinnosti medzi Dodávateľom a Odberateľom, ktorý odoberá elektrinu za cenu regulovanú ÚRSO[[1]](#footnote-1) (ďalej len „**Zmluva za regulovanú cenu**“), vznikajúce pri dodávke elektriny z distribučnej sústavy PDS, ak pre túto skupinu odberateľov elektriny nie sú vydané samostatné obchodné podmienky.
2. VOP platia a sú záväzné pre všetkých Odberateľov, ktorí počas ich účinnosti odoberajú elektrinu od Dodávateľa, a to bez ohľadu na to, či bola Zmluva alebo Zmluva za regulovanú cenu uzatvorená pred alebo po nadobudnutí účinnosti týchto VOP, ak nie je v Zmluve dohodnuté inak.
3. VOP sú vydané v zmysle § 273 Obchodného zákonníka a dopĺňajú a bližšie upravujú vzťahy medzi Zmluvnými stranami upravené Zákonom o energetike, Zákonom o regulácii a ostatnými súvisiacimi predpismi a špecifickými podmienkami vyplývajúcimi z osobitnej povahy dodávky elektriny.
4. Podmienky súvisiace s distribúciou elektriny upravuje prevádzkový poriadok príslušného PDS.

**Článok II.**

**Pojmy**

Na účely týchto VOP sa rozumie:

1. **Zraniteľným odberateľom**:
	1. koncový odberateľ elektriny mimo domácnosti s celkovým ročným odberom elektriny za predchádzajúci rok najviac 30 000 kWh;
	2. koncový odberateľ elektriny mimo domácnosti okrem odberateľa elektriny podľa bodu 1.1., ktorý (i) odoberá elektrinu na prevádzku zariadenia sociálnych služieb zapísaného do registra sociálnych služieb[[2]](#footnote-2), alebo na prevádzku zariadenia sociálnoprávnej ochrany detí a sociálnej kurately[[3]](#footnote-3), na prevádzku bytového domu s nájomnými bytmi vo vlastníctve obce alebo vyššieho územného celku, ktoré sú určené na sociálne bývanie[[4]](#footnote-4) alebo na prevádzku bytového domu s nájomnými bytmi v rámci štátom podporovaného nájomného bývania4,
	3. skupina koncových odberateľov elektriny, ktorými sú vlastníci bytov a nebytových priestorov v bytovom dome, odoberajúca elektrinu na výrobu tepla a ohrev teplej úžitkovej vody pre domácnosti, zákonne zastúpená fyzickou osobou alebo právnickou osobou vykonávajúcou správu spoločného tepelného zdroja zásobujúceho bytový dom teplom a teplou úžitkovou vodou[[5]](#footnote-5),
	4. iný koncový odberateľ elektriny mimo domácnosti ako vo vyššie uvedených bode 1.1 až 1.3 tohto článku, ktorého vymedzí za zraniteľného odberateľa elektriny kogentná právna úprava Zákona o energetike alebo Zákona o regulácii.
2. **Dodávateľom** dodávateľ elektriny, ktorý je právnickou osobou, ktorá má povolenie na dodávku elektriny. Ak z týchto VOP nevyplýva inak, Dodávateľom sa rozumie spoločnosť CTP Energy SK, spol. s r.o.
3. **PDS alebo Prevádzkovateľom distribučnej sústavy** je právnická osoba, ktorá má povolenie na distribúciu elektriny na časti vymedzeného územia, na ktorom sa nachádza odberné miesto Odberateľa, a k distribučnej sústave ktorého je odberné zariadenia Odberateľa pripojené.
4. **Regulovanou cenou** cena za Dodávku elektriny podliehajúca cenovej regulácii schválená rozhodnutím ÚRSO, na ktorú má právo výlučne Odberateľ špecifikovaný v bode 1 tohto článku II. VOP, za splnenia ďalších stanovených podmienok podľa týchto VOP a príslušných energetických predpisov (predovšetkým podľa Zákona o regulácii a Zákona o energetike). Toto právo dodávky za regulovanú cenu neplatí pre zraniteľných odberateľov, pre ktorých ÚRSO postupom podľa osobitného predpisu rozhodol o obmedzení alebo nevykonávaní cenovej regulácie. V prípade regulovanej ceny za združenú dodávku, je táto stanovená rozhodnutím ÚRSO a Regulovaným cenníkom dodávky elektriny pre zraniteľných odberateľov mimo domácnosti (ďalej len „**Regulovaný cenník**“), ktorý je zverejnený na webovom sídle Dodávateľa.
5. **Neregulovanou cenou** cena za Dodávku elektriny nepodliehajúca cenovej regulácii ÚRSO.
6. **Zmluvne dohodnutou cenou** elektriny sa rozumie cena elektriny dohodnutá v Zmluve a/alebo cena elektriny uvedená v Cenníku Dodávateľa ak sa podľa Zmluvy alebo týchto VOP na Dodávku elektriny aplikuje.
7. **Cenník Dodávateľa** **alebo Cenník** je cena za združenú Dodávku elektriny stanovená cenníkom združenej Dodávky elektriny pre Odberateľov mimo regulácie.
8. **Cenník doplnkových služieb Dodávateľa** cenník externých služieb a výkonov súvisiacich s Dodávkou a Distribúciou elektriny vydaný a zverejnený Dodávateľom na jeho webovom sídle.
9. **Upomienkou** je písomné upozornenie Odberateľa elektriny na podstatné porušovanie Zmluvy a Zmluvy za regulovanú cenu spôsobené omeškaním Odberateľa s úhradou akéhokoľvek peňažného záväzku Odberateľa.
10. **Distribúciou elektriny** preprava elektriny distribučnou sústavou na časti vymedzeného územia na účel jej prepravy Odberateľovi.
11. **Dodávkou** **elektriny** predaj elektriny Odberateľovi.
12. **Odchýlkou Odberateľa** ako účastníka trhu s elektrinou odchýlka, ktorá vznikla v určitom časovom úseku ako rozdiel medzi zmluvne dohodnutým množstvom Dodávky elektriny alebo odberu elektriny a dodaným alebo odobratým množstvom elektriny v reálnom čase.
13. **OM alebo Odberným miestom** miesto odberu elektriny pozostávajúce z jedného alebo viacerých meracích bodov, ktoré je uvedené v príslušnej zmluve o združenej dodávke (vrátane príloh) Odberateľa uzatvorenej s Dodávateľom.
14. **Meracím bodom** miesto pripojenia užívateľa sústavy do sústavy vybavené určeným meradlom.
15. **Meradlom** je určené meradlo, ktoré slúži na určenie hodnoty meranej veličiny, pričom zahŕňa mieru, merací prístroj, jeho komponenty, prídavné zariadenia a meracie zariadenie[[6]](#footnote-6).
16. **Inteligentným meracím systémom** je súbor zložený z Meradiel a ďalších technických prostriedkov, ktorý umožňuje zber, spracovanie a prenos nameraných údajov o výrobe alebo spotrebe elektriny, ako aj poskytovanie týchto údajov účastníkom trhu.
17. **EIC kódom,** identifikátor OM, ktorý stanoví PDS.
18. **Odberné elektrické zariadenie** je zariadenie, ktoré slúži na odber elektriny a ktoré je možné pripojiť do distribučnej sústavy alebo na elektrickú prípojku.
19. **Technickými podmienkami** dokument vydaný Prevádzkovateľom distribučnej sústavy, ktorý zabezpečuje nediskriminačný, transparentný, bezpečný prístup, pripojenie a prevádzkovanie distribučnej sústavy, určuje technické podmienky prístupu a pripojenia, pravidlá prevádzkovania distribučnej sústavy a záväzné kritériá technickej bezpečnosti distribučnej sústavy, zverejnený na webovom sídle Prevádzkovateľa distribučnej sústavy.
20. **Prevádzkovým poriadkom** dokument vydaný Prevádzkovateľom príslušnej distribučnej sústavy a schválený ÚRSO upravujúci podmienky prevádzky distribučnej sústavy, práva a povinnosti jednotlivých účastníkov trhu s elektrinou a ktorý je záväzný pre všetkých účastníkov trhu.
21. **Relevantným trhom** sa rozumujú indexy forwardových produktov s Dodávkou elektriny v niektorom z členských štátov Európskej únie zverejňované na webovom sídle Pražskej energetickej burzy [www.pxe.cz](http://www.pxe.cz), a to najmä, nie však výlučne, index EEX-PXE Slovakian Power Futures a index EEX-PXE Czech Power Futures, alebo ich ekvivalent na inej relevantnej energetickej burze.
22. **Vysokou volatilitou** sa rozumie neobvyklá a mimoriadne intenzívna kolísavosť cien elektriny na energetickej burze a/alebo na veľkoobchodnom trhu s elektrinou, pričom podmienky pre neobvyklú a mimoriadne intenzívnu kolísavosť cien elektriny sa považujú za splnené najmä, nie však výlučne:
23. ak počas tridsiatich (30) po sebe nasledujúcich kalendárnych dní prekročí rozdiel medzi najvyššou dennou cenou a najnižšou dennou cenou elektriny za 1 MWh počas uvedenej lehoty pre produkt Peak alebo Base zverejnenej na webovej stránke spoločnosti OKTE, a.s. https://www.okte.sk/sk/kratkodoby-trh/zverejnenie-udajov-dt/celkove-vysledky-dt/  sumu 50 EUR bez DPH; alebo
24. ak kedykoľvek počas šiestich (6) po sebe nasledujúcich kalendárnych mesiacov rozdiel medzi najvyššou dennou uzatváracou cenou a najnižšou dennou uzatváracou cenou elektriny za 1 MWh burzových forwardových Base load a /alebo Peak load produktov s obdobím dodávky, ktoré sa aspoň čiastočne kryje s obdobím dodávky podľa Zmluvy zverejnenou na webovom sídle Pražskej energetickej burzy [www.pxe.cz](http://www.pxe.cz) (ďalej len „PXE“) pre Relevantné trhy alebo inej porovnateľnej burze prekročí (i) pri mesačných produktoch sumu vo výške 20 EUR bez DPH, (ii) pri kvartálnych produktoch sumu vo výške 20 EUR bez DPH a (iii) pri ročných produktoch sumu vo výške 15 EUR bez DPH.
25. **Zníženou likviditou trhu** sa rozumie situácia ak počas obdobia dodávky elektriny podľa Zmluvy, Dodávateľ z dôvodov nie na jeho strane, nemá možnosť nakúpiť elektrinu za štandardných podmienok na energetickej burze, a /alebo krátkodobom trhu s elektrinou organizovaným OKTE, a/alebo na veľkoobchodom trhu s elektrinou. Podmienky podľa predošlej vety sa považujú za splnené najmä, nie však výlučne, v prípade neúspešného oslovenia aspoň dvoch Dodávateľov počas dvoch po sebe nasledujúcich pracovných dní na Dodávku elektriny pre Dodávateľa (i) s fyzickou Dodávkou elektriny na Slovensku a (ii) s obdobím dodávky, ktoré sa čo i len čiastočne kryje s obdobím dodávky podľa Zmluvy;
26. **Webovým sídlom** Dodávateľa je webové sídlo [●].
27. **ÚRSO** sa rozumieÚrad pre reguláciu sieťových odvetví so sídlom Tomášikova 28C, 821 01 Bratislava 3.
28. **OKTE** sa rozumie spoločnosť OKTE, a.s., IČO: 45 687 862, so sídlom Mlynské nivy 48, 821 09 Bratislava, zapísaná v Obchodnom registri Okresného súdu Bratislava I, odd. Sa, vložka č. 5087/B.
29. **Zákonom o energetike** zákon č. 251/2012 Z. z. o energetike a zmene a doplnení niektorých zákonov v znení neskorších predpisov.
30. **Pravidlami trhu** vyhláška ÚRSO č. 207/2023 Z. z., ktorou sa ustanovujú pravidlá pre fungovanie vnútorného trhu s elektrinou, obsahové náležitosti prevádzkového poriadku prevádzkovateľa sústavy, organizátora krátkodobého trhu s elektrinou a rozsah obchodných podmienok, ktoré sú súčasťou prevádzkového poriadku prevádzkovateľa sústavy.

# DRUHÁ ČASŤ

**Obchodné podmienky Dodávateľa**

**Článok III.**

**Uzatvorenie Zmluvy**

1. Pred uzatvorením Zmluvy sú Zmluvné strany povinné za účelom identifikácie a overenia identifikácie preukázať svoju totožnosť. Zmluvu môže v mene Dodávateľa uzavierať tiež zástupca, ktorý bol na uzavretie Zmluvy Dodávateľom písomne splnomocnený. Na požiadanie Odberateľa sa osoba podpisujúca Zmluvu v mene Dodávateľa preukáže písomným plnomocenstvom.
2. Zmluva sa uzatvára najmä, ale nie len
	1. v sídla Dodávateľa alebo v priestoroch zákazníckeho centra, alebo iného obchodného miesta Dodávateľa za prítomnosti zástupcu Odberateľa a Dodávateľa, a to na podnet Odberateľa alebo Dodávateľa,
	2. v mieste sídla Odberateľa alebo v iných miestach za prítomnosti zástupcu Odberateľa a Dodávateľa, ak si Odberateľ návštevu Dodávateľa vyžiadal,
	3. záväzným a včasným prijatím písomného návrhu[[7]](#footnote-7) osobne alebo doručovaním poštou alebo kuriérskou službou, ak nebude zástupca Odberateľa a Dodávateľ súčasne prítomní.
3. Neoddeliteľnou súčasťou Zmluvy uzatvorenej medzi Dodávateľom a Odberateľom sú najmä, ale nie len tieto VOP, Cenník Dodávateľa pokiaľ sa na Zmluvu daný cenník vzťahuje. Dodávateľ je oprávnený poskytnúť Odberateľovi dokumenty podľa predchádzajúcej vety písomne, elektronicky (e-mailom alebo poskytnutím odkazu ich umiestnenia (link) na Webovom sídle Dodávateľa.
4. Tieto VOP sa vždy vydávajú v písomnej podobe[[8]](#footnote-8), sú formulované jasne a zrozumiteľne a sú k dispozícii v slovenskom jazyku. VOP a každú ich zmenu Dodávateľ zverejňuje na svojom Webovom sídle najmenej 30 dní pred účinnosťou danej zmeny.
5. Osoby odlišné od osôb oprávnených konať za Odberateľa podľa zápisu Odberateľa v príslušnom registri sú oprávnené podpísať Zmluvu a konať za Odberateľa vo veciach plnenia zo zmlúv len na základe predloženého plnomocenstva alebo poverenia preukazujúceho oprávnenie konať v mene Odberateľa v potrebnom rozsahu. Pokiaľ je za Odberateľa ako splnomocniteľa pri uzatváraní, zmene alebo ukončovaní Zmluvy uskutočňovaný úkon na základe plnomocenstva alebo poverenia, Dodávateľ je oprávnený požadovať úradne overený podpis splnomocniteľa alebo poverujúcej osoby.
6. Uzatvorením Zmluvy Odberateľ potvrdzuje, že je vlastníkom nehnuteľnosti alebo že má užívacie právo k nehnuteľnosti alebo má písomný súhlas vlastníka nehnuteľnosti s uzatvorením zmluvy pre OM, ktoré sa v nehnuteľnosti nachádza (ďalej len „**Oprávnený vzťah k nehnuteľnosti**“), pričom Dodávateľ nie je povinný skúmať existenciu Oprávneného vzťahu k nehnuteľnosti na strane Odberateľa, ktorá je výlučnou zodpovednosťou Odberateľa. Dodávateľ má však právo (nie povinnosť) požiadať Odberateľa a Odberateľ je povinný, na základe požiadavky Dodávateľa, predložiť Dodávateľovi pri uzatvorení zmluvy alebo kedykoľvek následne v lehote stanovenej Dodávateľom, doklad preukazujúci Oprávnený vzťah k nehnuteľnosti v ktorej sa OM nachádza.
7. V Zmluve sa Dodávateľ zaväzuje zabezpečiť Dodávku elektriny, Distribúciu elektriny, ako aj prenos elektriny do OM Odberateľa a prevzatie zodpovednosti za Odchýlku Odberateľa, a Odberateľ sa zaväzuje zaplatiť dohodnutú cenu za združenú Dodávku elektriny.
8. Ak zo Zmluvy nevyplýva inak, Zmluva je platná a účinná dňom jej podpísania oboma Zmluvnými stranami, pričom združenú Dodávku elektriny zabezpečuje Dodávateľ od dátumu dohodnutého s Odberateľom, najneskôr však odo dňa vykonania zmeny Dodávateľa. Každá Zmluva sa spravidla vzťahuje len na jedno OM Odberateľa. Ak sa však prostredníctvom jednej listiny uzavrie Zmluva zabezpečujúca združenú Dodávku elektriny do viacerých OM, má sa za to, že vo vzťahu ku každému OM je uzavretá osobitná Zmluva. Takéto osobitné Zmluvy sa pritom posudzujú samostatne.[[9]](#footnote-9)

**Článok IV.**

**Cena a platobné podmienky**

1. Cena za združenú dodávku elektriny pozostáva z nasledovných zložiek:
	1. z ceny za Dodávku elektriny, v ktorej je zahrnutá aj cena za prevzatie zodpovednosti za Odchýlku Odberateľa zo strany Dodávateľa; v prípade Odberateľa, ktorý spĺňa všetky náležitosti zraniteľného odberateľa podľa Zákona o energetike (resp. bodu 1. článku II. VOP), a tomuto je priznaná Dodávka elektriny za regulovanú cenu ÚRSO, je tomuto Odberateľovi cena za Dodávku elektriny a prevzatie zodpovednosti za odchýlku stanovená ako maximálna cena za Dodávku elektriny zraniteľným odberateľom mimo domácnosti podľa aktuálne platného cenového rozhodnutia ÚRSO a príslušných všeobecne záväzných právnych predpisov, ktorá je uvedená v Regulovanom cenníku; V prípade Odberateľa, ktorý nespĺňa všetky náležitosti zraniteľného odberateľa podľa Zákona o energetike (resp. bodu 1. článku II. VOP) a tomuto nie je priznaná Dodávka elektriny za regulovanú cenu ÚRSO, je cena za Dodávku elektriny a prevzatie zodpovednosti za odchýlku stanovená dohodou Zmluvných strán priamo v Zmluve, a keď v Zmluve takáto dohoda absentuje, je stanovená Cenníkom Dodávateľa zverejnenom na jeho Webovom sídle;
	2. z ceny za Distribúciu elektriny a súvisiace službyzabezpečované v rámci združenej dodávky na základe príslušnej Zmluvy (najmä služby Distribúcie elektriny), pričom táto zložka zodpovedá cene, podľa príslušných  cenových rozhodnutí ÚRSO schválených pre príslušného PDS.
2. Cena za združenú dodávku elektriny sa uplatňuje pre každé Odberné miesto Odberateľa osobitne. K cene za združenú dodávku elektriny sa pripočítava poplatok za Odberné miesto, daň z pridanej hodnoty v súlade s platným zákonom SR č. 222/2004 Z. z. o dani z pridanej hodnoty v platnom znení v sadzbe platnej ku dňu uskutočnenia zdaniteľného plnenia a spotrebná daň v zmysle zákona č. 609/2007 Z. z. o spotrebnej dani z elektriny, uhlia a zemného plynu a o zmene a doplnení zákona č. 98/2004 Z. z. o spotrebnej dani z minerálneho oleja v znení neskorších predpisov, pokiaľ dodaná elektrina nie je oslobodená od predmetnej spotrebnej dane. V prípade, že združená Dodávka elektriny bude zaťažená inými daňami, poplatkami alebo inými obdobnými peňažnými platbami zavedenými legislatívou Slovenskej republiky, ktoré nie sú uplatňované v čase uzatvárania Zmluvy, cena za združenú Dodávku elektriny sa upraví o príslušnú sumu.
3. Ak Odberateľ požaduje združenú Dodávku elektriny oslobodenú od spotrebnej dane z elektriny a/alebo osvedčenia o registrácii daňového dlžníka, na základe ktorého je oprávnený k nadobudnutiu elektriny oslobodenej od spotrebnej dane z elektriny tak ako ustanovuje príslušný právny predpis musí túto skutočnosť doložiť vierohodným spôsobom Dodávateľovi, t.j. je povinný Dodávateľovi predložiť originál alebo osvedčenú kópiu povolenia na oslobodenú elektrinu a/alebo o registrácii daňového dlžníka a je zároveň povinný písomne bezodkladne oznamovať Dodávateľovi akékoľvek zmeny týkajúce sa povolenia na oslobodenú elektrinu a/alebo osvedčenia o registrácií daňového dlžníka. Porušenie tohto ustanovenia je podstatným porušením Zmluvy a má za následok oprávnenie Dodávateľa odstúpiť od Zmluvy, odstúpením od Zmluvy nie je dotknutý nárok Dodávateľa na náhradu škody.
4. Ak Odberateľ stratí resp. je mu odňaté povolenie na oslobodenú elektrinu a/alebo osvedčenie o registrácii daňového dlžníka, prípadne dôjde k akejkoľvek jeho zmene, musí túto skutočnosť bezodkladne písomne oznámiť Dodávateľovi, porušenie tejto povinnosti je podstatným porušením Zmluvy, ktoré oprávňuje Dodávateľa k odstúpeniu od Zmluvy, odstúpením od Zmluvy nie je dotknutý nárok Dodávateľa na náhradu škody.
5. Odberateľ takisto zaplatí Dodávateľovi sumu všetkých dodatočných alebo zvýšených nákladov, ktoré Dodávateľovi vzniknú v súvislosti so Zmluvou a/alebo nadmerným odberom elektriny v ktoromkoľvek Odbernom mieste (a ktorými sa rozumejú najmä, nie však výlučne, všetky poplatky a náklady, ktoré vzniknú dodávateľovi voči PDS v dôsledku alebo v súvislosti s prekročením maximálnej rezervovanej kapacity a/alebo rezervovanej kapacity, poplatky a náklady súvisiace s predčasným ukončením Zmluvy, obmedzením alebo prerušením Distribúcie elektriny a Dodávky elektriny z dôvodu porušenia povinností Odberateľa, odberom elektriny v rozpore s vyhlásenými obmedzujúcimi opatreniami podľa príslušných právnych predpisov, ďalej všetky dodatočné náklady, ktoré Dodávateľovi objektívne vzniknú v súvislosti so združenou dodávkou elektriny podľa Zmluvy v zmysle príslušných právnych predpisov v oblasti energetiky, cenových rozhodnutí ÚRSO, ako aj ich následných zmien, vrátane platieb účtovaných zo strany PDS v dôsledku doúčtovania distribučných služieb za množstvo elektriny určené fyzickým odpočtom, ako aj iné platby účtované Dodávateľovi a/alebo vyplývajúce z vyššie uvedenej legislatívy predpisov a rozhodnutí a Cenníka doplnkových služieb dodávateľa).
6. Dodávateľ je oprávnený kedykoľvek počas platnosti Zmluvy jednostranne a bez potreby súhlasu Odberateľa zmeniť Cenník Dodávateľa, pričom zmena Cenníka Dodávateľa sa zverejní najmenej 30 dní pred jeho účinnosťou na Webovom sídle Dodávateľa. V prípade, že je cena za Dodávku elektriny stanovená v Cenníku Dodávateľa zmluvne dohodnutou cenou elektriny a Odberateľ s takouto zmenou zmluvne dohodnutej ceny elektriny podľa predošlej vety nesúhlasí, má právo Zmluvu vypovedať s účinnosťou k plánovanému dňu účinnosti zmeny Cenníka Dodávateľa, a to doručením výpovede Zmluvy dodávateľovi najneskôr 15 (pätnásť) kalendárnych dní pred plánovaným dňom účinnosti zmeny Cenníka Dodávateľa.
7. Dodávateľ elektriny fakturuje odber elektriny podľa údajov zistených Prevádzkovateľom distribučnej sústavy odpočtom Meradla. V prípade ak Odberateľ nemá inštalovaný inteligentný merací systém, t.j. nie je vybavený Meradlom na určenie priebežných odberov elektriny, Odberateľ súhlasí, že Dodávateľ je oprávnený ako náhradnú metódu na určenie množstva odobratej elektrickej energie v priebehu dohodnutého zmluvného obdobia použiť príslušný referenčný typový diagram odberu (TDO) pre danú distribučnú sadzbu Odberateľa podľa Prevádzkového poriadku PDS, t.j. Dodávateľ je oprávnený pre určenie spotreby Odberateľa pre jednotlivé OM v jednotlivých hodinách v dohodnutom zmluvnom období použiť referenčný typový diagram odberu. Dodané a odobraté množstvo elektriny sa vyhodnocuje ako množstvo energie vyjadrené v energetických jednotkách. Faktúra musí obsahovať všetky náležitosti stanovené platnými daňovými a účtovnými predpismi[[10]](#footnote-10) vrátane označenia banky a čísla účtu, na ktorý má byť platba pripísaná vrátane informácie podľa ustanovenia § 34 ods. 3 Zákona o energetike a § 9 ods. 5 Pravidiel trhu.
8. Fakturačným obdobím je obdobie, za ktoré sa vykonáva vyúčtovanie odberu elektriny, a ktorým je obdobie od prvého do posledného dňa (vrátane) každého kalendárneho mesiaca, pokiaľ sa Zmluvné strany nedohodli inak. Dodávateľ vykonáva vyúčtovanie odberu elektriny formou vyúčtovacej faktúry za príslušné OM Odberateľa, pre ktoré je Zmluva uzatvorená.
9. Dodávateľ vystaví a Odberateľovi zašle vyúčtovaciu faktúru za Dodávku elektriny do 5. pracovného dňa kalendárneho mesiaca nasledujúceho po skončení kalendárneho mesiaca m, v ktorom bola poskytnutá predmetná služba (plnenie) zo strany Dodávateľa podľa Zmluvy, pokiaľ sa v Zmluve nedohodlo inak.
10. Ak sa Odberateľ a Dodávateľ dohodnú na elektronickej faktúre a/alebo rozpise preddavkových platieb, udeľuje týmto Odberateľ s § 71 ods. 1 písm. b) zákona č. 222/2004 Z. z. o dani z pridanej hodnoty v znení neskorších predpisov súhlas na to, aby mu Dodávateľ zasielal výlučne elektronickú faktúru a/alebo elektronický rozpis preddavkových platieb a berie na vedomie, že Dodávateľ mu nie je povinný zasielať faktúru a rozpis preddavkových platieb aj v tlačenej forme, pokiaľ sa v Zmluve nedohodlo inak. Ak následne Odberateľ z akéhokoľvek dôvodu požiada o vyhotovenie faktúry a/alebo rozpisu preddavkových platieb v tlačenej forme, považuje sa to za vyhotovenie odpisu faktúry a/alebo rozpisu preddavkových platieb spoplatnené podľa Cenníka doplnkových služieb Dodávateľa. Elektronická faktúra a rozpis preddavkových platieb sa považujú za daňový doklad, a teda sú plnohodnotnou náhradou faktúry a rozpisu preddavkových platieb v tlačenej forme.
11. Odberateľ je povinný uhradiť Dodávateľovi každú vyúčtovaciu faktúru v plnej výške tak, aby celková čiastka k úhrade bola pripísaná na účet Dodávateľa najneskôr v lehote do 14 dní od jej vystavenia (ďalej tiež „**lehota splatnosti vyúčtovacej faktúry**“). Ak pripadne posledný deň tejto lehoty na deň pracovného voľna, je posledným dňom lehoty splatnosti najbližší nasledujúci pracovný deň.
12. Všetky platby podľa Zmluvy sa vykonávajú spôsobom dohodnutým v Zmluve. Náklady spojené s úhradou záväzkov podľa Zmluvy (napr. bankové poplatky, poštové poplatky) znáša každý účastník Zmluvy sám. V Zmluve je možné dohodnúť nasledujúce spôsoby úhrady platieb
	1. bankové inkaso z bankového účtu Odberateľa,
	2. bankový prevod,
	3. poštový peňažný poukaz.
13. V bankovom styku sa používajú variabilné symboly uvedené na príslušnej faktúre.
14. Pri bezhotovostnom prevode z účtu sa za deň platby považuje deň, keď bola platba pripísaná na účet Dodávateľa alebo Odberateľa. Pri platbe v hotovosti poštovým peňažným poukazom na príslušný účet Dodávateľa alebo Odberateľa sa za deň platby považuje deň, keď pošta hotovosť prijala. Ak pripadne deň splatnosti platby na deň pracovného voľna alebo na deň pracovného pokoja, je dňom splatnosti najbližší nasledujúci pracovný deň.
15. Prípadný preplatok z vyúčtovacej faktúry sa zohľadní v ďalšej vyúčtovacej faktúre.
16. Pokiaľ Odberateľ poukáže platbu s iným variabilným symbolom, ako je uvedené na faktúre, Dodávateľ je oprávnený po zistení takejto chyby alebo omylu zaevidovať túto platbu ako platbu za príslušný mesiac.
17. V prípade vzniku chyby, alebo omylu pri fakturácii elektriny nesprávnym odpočtom, výpočtovou chybou a podobne, majú Odberateľ aj Dodávateľ nárok na vyrovnanie nesprávne fakturovaných čiastok. Reklamácia musí byť uplatnená písomne bez zbytočného odkladu, najneskôr do 15. dní od obdŕžania faktúry. Dodávateľ alebo Odberateľ reklamáciu prešetria a výsledok prešetrenia oznámia druhej Zmluvnej strane v lehote 10 dní od jej prešetrenia. V prípade uplatnenia reklamácie faktúry nezaniká jeho povinnosť uhradiť faktúru v lehote splatnosti vyúčtovacej faktúry.
18. Zmluvné strany sa dohodli, že v prípade zmeny bankových účtov uvedených v Zmluve bude vyhotovený písomný dodatok k Zmluve podpísaný oprávnenými zástupcami oboch Zmluvných strán.
19. Nedoplatok z vyúčtovacej faktúry alebo preddavkovej platby uhradí Odberateľ v lehote splatnosti vyúčtovacej faktúry. V prípade nezaplatenia ani v dodatočnej lehote, ktorá nesmie byť kratšia ako 15 dní od upozornenia o neuhradení záväzku v stanovenej v Upomienke, je Dodávateľ oprávnený na náklady Odberateľa po jeho predchádzajúcom poučení o prerušení Dodávky elektriny prostredníctvom Prevádzkovateľa distribučnej sústavy obmedziť alebo prerušiť distribúciu elektriny do OM až do zaplatenia dlžnej sumy alebo odstúpiť od Zmluvy podľa článku XV. týchto VOP.
20. Ak sa na Dodávku elektriny podľa Zmluvy začnú uplatňovať akékoľvek nové poplatky, dane podľa legislatívnych predpisov alebo príslušných platných cenových rozhodnutí ÚRSO, alebo pri zmene príslušného cenového rozhodnutia ÚRSO, alebo ak dôjde k zmene týchto poplatkov, bude nová cena zohľadňujúca takúto zmenu platná odo dňa účinnosti príslušného legislatívneho predpisu alebo cenového rozhodnutia ÚRSO, resp. jeho zmeny.

**Článok V.**

**Preddavky a finančné zábezpeky**

1. Ak v Zmluve nie je dohodnuté inak, Odberateľ je povinný platiť Dodávateľovi v priebehu fakturačného obdobia za dodávku elektriny riadne a včas pravidelné preddavkové platby (ďalej len „**Preddavky**“) a to podľa Zmluvy, týchto VOP a rozpisu preddavkových platieb, ktorý tvorí prílohu Zmluvy (ďalej len „**Rozpis preddavkov**“).
2. Pokiaľ Rozpis preddavkov alebo Zmluva neustanovujú inak, Preddavky sú splatné v 5. deň príslušného fakturačného obdobia (t.j. v mesiaci *m* predchádzajúci mesiacu *m + 1* v ktorom je vystavená príslušná vyúčtovacia faktúra).
3. Výška uhradených Preddavkov bude zohľadnená vo vyúčtovacích faktúrach za skutočný odber elektriny. Vystavenie vyúčtovacej faktúry nemá žiadny vplyv na termíny úhrady Preddavkov ani na lehotu splatnosti Preddavkov.
4. Zmluvné strany sa výslovne dohodli, že Dodávateľ má právo kedykoľvek počas trvania Zmluvy, a to aj v priebehu fakturačného obdobia a bez potreby uzatvorenia dodatku k Zmluve, jednostranne zmeniť výšku mesačných Preddavkov formou zaslania aktualizovaného Rozpisu preddavkov, pokiaľ v priebehu fakturačného obdobia dôjde k zmene v plánovanom odbere elektriny alebo k priradeniu ďalších alebo k vyradeniu doterajších Odberných miest Odberateľa. Dodávateľ je oprávnený zmeniť výšku mesačných Preddavkov formou zaslania aktualizovaného Rozpisu preddavkov aj opakovane, a to vždy keď nastane niektorá z podmienok na zmenu výšky Preddavkov predchádzajúcej vety tohto článku VOP.
5. Dodávateľ má právo zmeniť výšku Preddavkov v prípade, keď minimálne dva po sebe nasledujúce kalendárne mesiace bude fakturovaná cena plnenia predmetu Zmluvy o 20 % (alebo viac):
6. vyššia ako stanovená výška Preddavkov pre takéto kalendárne mesiace; v takom prípade bude Dodávateľ oprávnený zvýšiť skôr stanovenú výšku Preddavkov do výšky 100 % priemernej fakturovanej ceny plnenia predmetu Zmluvy za takéto dva kalendárne mesiace, alebo
7. nižšia ako stanovená výška Preddavkov pre takéto kalendárne mesiace; v takom prípade bude Dodávateľ oprávnený znížiť skôr stanovenú výšku Preddavkov na výšku 100 % priemernej fakturovanej ceny plnenia predmetu Zmluvy za takéto dva kalendárne mesiace.
8. Dodávateľ oznámi Odberateľovi zmenu výšky Preddavkov doručením jednostranného písomného oznámenia o stanovení nového Rozpisu preddavkov na e-mailovú adresu Odberateľa uvedenú v Zmluve, a to najneskôr do 20. dňa kalendárneho mesiaca nasledujúceho po kalendárnych mesiacoch, za ktoré nastala niektorá z podmienok na zmenu výšky Rozpisu preddavkov podľa bodu 4. a/alebo 5. tohto článku VOP. Účinnosť takto stanoveného nového Rozpisu preddavkov nastáva od kalendárneho mesiaca nasledujúceho po doručení takéhoto oznámenia Odberateľovi a Odberateľ je počnúc takýmto kalendárnym mesiacom povinný uhrádzať Dodávateľovi Preddavky v novej výške podľa aktualizovaného Rozpisu preddavkov.
9. Po zistení skutočného odberu elektriny za príslušné fakturačné obdobie vypočíta Dodávateľ elektriny rozdiel medzi cenou stanovenou na základe skutočnej spotreby elektriny Odberateľa (celková suma za plnenie predmetu zmluvy vypočítaná na základe množstva spotrebovanej elektriny) a výškou Odberateľom uhradených Preddavkov za príslušné fakturačné obdobie. Tento rozdiel bude fakturovaný Odberateľovi vo vyúčtovacej faktúre vystavenej za príslušné OM Odberateľa v cenách platných na príslušné obdobie dodávky elektriny.
10. Dodávateľ má právo na uplatnenie primeraného zabezpečenia za účelom splnenia alebo zabezpečenia záväzkov Odberateľa podľa alebo v súvislosti so Zmluvou, pričom Odberateľ sa zaväzuje v prípade uplatnenia tohto práva zo strany Dodávateľa poskytnúť Dodávateľovi primerané zabezpečenie, ak nie je dohodnuté inak. Za primerané zabezpečenie záväzkov Odberateľa sa považuje:
11. zloženie finančnej zábezpeky vo výške zabezpečenia podľa bodu 9 tohto článku VOP v prospech bankového účtu Dodávateľa (ďalej len „Finančná zábezpeka“), alebo
12. zabezpečenie formou bankovej záruky vo výške zabezpečenia podľa bodu 9 tohto článku VOP zriadenej v prospech Dodávateľa vo finančnej inštitúcii s bankovou licenciou v Slovenskej republike (ďalej len „Banková záruka“).

(ďalej spolu len „Primerané zabezpečenie“).

1. Odberateľ poskytne Dodávateľovi Primerané zabezpečenie vo výške súčinu 1/12 (jednej dvanástiny) ročnej spotreby elektriny Odberateľa nameranej za predchádzajúci kalendárny rok a ceny za združenú Dodávku elektriny podľa čl. IV. týchto VOP (ďalej len „**Výška zabezpečenia**“). Ak ide o OM bez histórie spotreby, ročná spotreba elektriny podľa predchádzajúcej vety sa určí zo strany Dodávateľa podľa predpokladanej spotreby (uvedenej hodnoty ročného množstva odberu pre príslušné OM v Zmluve resp. v jej prílohách) na aktuálny rok.
2. Odberateľ je povinný poskytnúť Dodávateľovi Primerané zabezpečenie do 10 dní odo dňa doručenia výzvy Dodávateľa Odberateľovi, v ktorej si voči Odberateľovi uplatnil právo na poskytnutie Primeraného zabezpečenia, ak Zmluva neustanovuje inak. Neposkytnutie Primeraného zabezpečenia zo strany Odberateľa v stanovenej lehote je podstatným porušením Zmluvy zo strany Odberateľa.
3. V prípade poskytnutia Primeraného zabezpečenia formou Finančnej zábezpeky platí, že Finančná zábezpeka sa považuje za uhradenú dňom pripísania peňažných prostriedkov na bankový účet Dodávateľa. V prípade, ak bude Finančná zábezpeka zložená v banke úročená v súlade s úrokovou sadzbou banky, Zmluvné strany sa dohodli, že Odberateľ postupuje právo k úrokom zo zloženej Finančnej zábezpeky v prospech Dodávateľa, keď ich banka pripíše v prospech bankového účtu Dodávateľa.
4. V prípade poskytnutia Primeraného zabezpečenia formou Bankovej záruky sa Odberateľ zaväzuje poskytnúť Dodávateľovi neodvolateľnú, nepodmienečnú Bankovú záruku splatnú na prvú výzvu a bez námietok vydanú bankou alebo pobočkou zahraničnej banky. Banková záruka musí byť platná a účinná po celú dobu trvania Zmluvy a počas troch mesiacov po ukončení trvania Zmluvy (ďalej len „**Doba platnosti**“). Pokiaľ nebude obdobie platnosti Bankovej záruky pokrývať celú Dobu platnosti, bude Odberateľ povinný obnoviť vydanú Bankovú záruku za rovnakých podmienok, aké sú uvedené v Zmluve alebo VOP, a doručiť ju Dodávateľovi najneskôr 30 (tridsať) kalendárnych dní pred uplynutím pôvodnej Bankovej záruky. V prípade, ak Odberateľ neposkytne Dodávateľovi obnovenú Bankovú záruku na celú Dobu platnosti vo vyššie uvedenej lehote, bude Dodávateľ oprávnený čerpať všetky peňažné prostriedky z Bankovej záruky a vytvoriť z týchto prostriedkov zábezpeku, ktorú uloží na účet Dodávateľa za rovnakých podmienok, ako sú stanovené v tomto článku pre Bankovú záruku do času, kým mu nebude predložená obnovená Banková záruka zo strany Odberateľa na celú Dobu platnosti, alebo použiť prostriedky na zaplatenie Dodávateľových záväzkov podľa alebo v súvislosti s touto Zmluvou. Hodnota Bankovej záruky nesmie byť až do konca Doby platnosti nižšia ako Výška zabezpečenia. Dodávateľ je povinný vrátiť Odberateľovi originál Bankovej záruky do 1 (jedného) kalendárneho mesiaca od uplynutia Doby platnosti, za predpokladu, že všetky záväzky Odberateľa podľa Zmluvy sú riadne splnené.
5. Primerané zabezpečenia bude zabezpečovať všetky peňažné záväzky, ktoré môže Dodávateľ od Odberateľa požadovať (vrátane všetkých úrokov z omeškania, zmluvných pokút, náhrad škody, výdavkov a akýchkoľvek iných nákladov), vrátane:
6. úhrad Preddavkov a/alebo vyúčtovacích faktúr, ďalších poplatkov a/alebo akýchkoľvek nákladov spojených s plnením Zmluvy;
7. zmluvnej pokuty (pokút), úrokov z omeškania, a/alebo akejkoľvek náhrady vzniknutej škody alebo nevráteného bezdôvodného obohatenia, ktoré vzniknú v súvislosti s plnením Zmluvy, alebo v dôsledku následkom porušenia povinnosti Odberateľa podľa alebo v súvislosti so Zmluvou; alebo
8. akýchkoľvek iných platieb, ktoré majú byť Dodávateľovi zaplatené podľa alebo v súvislosti s touto Zmluvou (ďalej len „Zabezpečené záväzky“).
9. Dodávateľ je oprávnený čerpať peňažné prostriedky z Primeraného zabezpečenia, ak Odberateľ riadne a včas nesplní ktorýkoľvek zo Zabezpečených záväzkov, s čím Odberateľ vyjadruje svoj súhlas. Čerpaním peňažných prostriedkov z Primeraného zabezpečenia nie je dotknuté právo Dodávateľa na prerušenie alebo obmedzenie distribúcie a Dodávky elektriny podľa Zmluvy a VOP, alebo právo Dodávateľa od Zmluvy odstúpiť. Dodávateľ nie je povinný pred takýmto prerušením alebo obmedzením distribúcie a Dodávky elektriny alebo odstúpením od Zmluvy použiť Primerané zabezpečenie na úhradu záväzkov Odberateľa.
10. V prípade ak Dodávateľ bude čerpať prostriedky (alebo ich časť) z Primeraného zabezpečenia, alebo výška Primeraného zabezpečenia klesne pod Výšku zabezpečenia z iného dôvodu na strane Odberateľa, Dodávateľ o tejto skutočnosti písomne informuje Odberateľa. Odberateľ je povinný do 10 kalendárnych dní od doručenia oznámenia Dodávateľa podľa predchádzajúcej vety doplniť Primerané zabezpečenie tak, aby zodpovedalo Výške zabezpečenia, alebo v prípade Bankovej záruky poskytnúť Dodávateľovi obnovenú Bankovú záruku vo Výške zabezpečenia.
11. Existencia Primeraného zabezpečenia, ani čerpanie akýchkoľvek peňažných prostriedkov z Primeraného zabezpečenia, neoprávňujú Odberateľa k zadržaniu peňažných prostriedkov alebo neplneniu alebo nedodržaniu ktorejkoľvek z jeho povinností podľa Zmluvy alebo VOP, alebo z iných dôvodov.
12. Neposkytnutie alebo nedoplnenie Finančnej zábezpeky alebo neposkytnutie, nedoplnenie alebo neobnovenie Bankovej záruky zo strany Odberateľa v súlade s vyššie uvedenými ustanoveniami sa považuje za podstatné porušenie Zmluvy.

# TRETIA ČASŤ

**Podmienky Dodávky a odberu elektriny**

**Článok VI.**

**Povinnosti Dodávateľa a povinnosti Odberateľa**

1. Dodávateľ je povinný
	1. zabezpečiť bezpečnú a spoľahlivú Dodávku elektriny Odberateľovi formou opakovaných Dodávok elektriny za podmienok dohodnutých v Zmluve a VOP,
	2. poskytovať Odberateľovi informácie týkajúce sa cien za Dodávku elektriny, Dodávky elektriny a štruktúry ceny za Dodávku elektriny,
	3. informovať Odberateľa o zmene ceny za Dodávku elektriny alebo VOP najneskôr 30 dní pred účinnosťou zmeny ceny za Dodávku elektriny alebo zmenu VOP prostredníctvom svojho Webového sídla,
	4. dodržiavať štandardy kvality, evidovať, vyhodnocovať a zverejňovať údaje o štandardoch kvality a to v súlade s vyhláškou ÚRSO č. 236/2016 Z. z., ktorou sa ustanovujú štandardy kvality prenosu elektriny, distribúcie elektriny a dodávky elektriny (ďalej len „**Štandardy kvality**“),
	5. uhradiť Odberateľovi kompenzáciu za nedodržanie dohodnutej kvality dodanej elektriny a s dodávkou súvisiacich služieb spôsobom, vo výške a za podmienok uvedených v osobitnom predpise[[11]](#footnote-11); ak bude Dodávateľ uhrádzať kompenzačnú platbu Odberateľovi podľa osobitných predpisov, kompenzačná platba sa považuje za uhradenú dňom odpísania peňažných prostriedkov z účtu Dodávateľa pri bezhotovostnom prevode z účtu alebo dňom odoslania súboru platieb Slovenskej pošte pri platbe v hotovosti prostredníctvom poštového peňažného poukazu.
	6. informovať Odberateľa, ktorý je zraniteľným odberateľom každoročne, najskôr tri mesiace a najneskôr jeden mesiac pred 31. marcom o jeho práve na zmenu Dodávateľa elektriny a o ponukách Dodávok elektriny za ceny nepodliehajúce cenovej regulácii a poučiť ho o postupe uplatnenia práva na zmenu Dodávateľa vrátane poučenia o nevyhnutnosti oznámiť ukončenie Zmluvy za regulovanú cenu najneskôr do 31. marca postupom podľa článku XXIV ods. 3 VOP.
2. Odberateľ je povinný
	1. mať zriadené a pripojené Odberné elektrické zariadenie v súlade s Technickými podmienkami pripojenia určenými Prevádzkovateľom distribučnej sústavy a v súlade s predpismi na zaistenie bezpečnosti a ochrany zdravia pri práci a bezpečnosti technických zariadení,
	2. mať uzatvorenú Zmluvu s jedným Dodávateľom na Dodávku elektriny do Odberného miesta uvedeného v Zmluve, a to z dôvodu prenesenia zodpovednosti za odchýlku na Dodávateľa po dobu trvania Zmluvy,
	3. umožniť Prevádzkovateľovi distribučnej sústavy montáž Meradla a umožniť Prevádzkovateľovi distribučnej sústavy prístup k Meradlu,
	4. poskytnúť potrebné údaje, ktoré je Dodávateľ povinný poskytovať o Odberateľoch Prevádzkovateľovi distribučnej sústavy,
	5. informovať Dodávateľa o zmene údajov uvedených v Zmluve, a to do 5 pracovných dní od ich zmeny; inak zodpovedá za dôsledky nesplnenia tejto oznamovacej povinnosti,
	6. preukázať Dodávateľovi pri uzatvorení Zmluvy užívacie právo k nehnuteľnosti, do ktorej sa bude uskutočňovať Dodávka elektriny (ďalej len „**Dotknutá nehnuteľnosť**“), prípadne preukázať súhlas vlastníka Dotknutej nehnuteľnosti s jej užívaním,
	7. preukázať počas trvania Zmluvy na výzvu Dodávateľa do 20 dní od doručenia výzvy, trvanie užívacieho práva na Dotknuté nehnuteľnosti alebo trvajúci súhlas vlastníka podľa bodu 2.6 tohto článku VOP najmä, ak vlastník trvanie tohto práva alebo súhlasu pred Dodávateľom spochybní,
	8. udržiavať Odberné elektrické zariadenie v zodpovedajúcom technickom stave,
	9. prijať zodpovedajúce technické opatrenia oznámené Prevádzkovateľom distribučnej sústavy na zabránenie možnosti ovplyvniť kvalitu Dodávanej elektriny,
	10. uhradiť Dodávateľovi náklady spojené so zasielaním výziev, Upomienok k splneniu povinností Odberateľa zo Zmluvy, náklady spojené s prerušením, obnovením alebo ukončením Dodávky elektriny v prípadoch podľa ustanovení VOP.
	11. riadne a včas poskytovať úhrady Dodávateľovi za plnenia podľa Zmluvy.
3. Predpokladom pre poskytnutie Distribúcie elektriny do OM špecifikovaných v Zmluve je uzatvorenie samostatných zmlúv o pripojení OM do distribučnej sústavy pre OM uvedené v Zmluve.
4. Dodávateľ sa zaväzuje dodať Odberateľovi dojednané množstvo elektriny a Odberateľ sa zaväzuje toto dojednané množstvo elektriny odoberať a za odobraté množstvo elektriny zaplatiť dodávateľovi cenu za združenú dodávku (všetky jej zložky) vo výške a spôsobom určeným podľa Zmluvy a týchto VOP.
5. Odberateľ elektriny je povinný informovať Dodávateľa do 5 pracovných dní o zmene skutočností, ktoré zakladajú postavenie Odberateľa ako zraniteľného odberateľa podľa ods. 1 čl. II. týchto VOP, resp., že Odberateľ v období Dodávky prestal spĺňať Zákonom o energetike stanovené podmienky k Dodávke elektriny za regulovanú cenu podľa uzatvorenej Zmluvy za regulovanú cenu.

**Článok VII.**

**Dodávka a meranie elektriny**

1. Meranie elektriny, vykonávanie odpočtov Meradla vrátane vyhodnocovania, odovzdávania výsledkov merania a ostatných informácii potrebných pre vyúčtovanie Dodávky elektriny a Distribučných služieb vykonáva Prevádzkovateľ distribučnej sústavy a riadi sa Prevádzkovým poriadkom, Technickými podmienkami a všeobecne záväznými právnymi predpismi.
2. Meranie množstva odobratej elektriny uskutočňuje Prevádzkovateľ distribučnej sústavy Meradlom v mieste Dodávky elektriny. Prevádzkovateľ distribučnej sústavy je povinný vykonať fyzický odpočet Meradla na Odbernom mieste, ktoré nie je vybavené Meradlom s diaľkovým odpočtom každoročne k 31. decembru, najneskôr do 30 dní po skončení roka. Fyzickým odpočtom Meradla na Odbernom mieste sa rozumie aj odpočet Meradla vykonaný na základe vzájomne odsúhlaseného stavu Meradla medzi Prevádzkovateľom distribučnej sústavy a Odberateľom.
3. Montáž alebo výmenu Meradla zabezpečuje Prevádzkovateľ distribučnej sústavy po splnení stanovených Technických podmienok pripojenia. Druh, počet, veľkosť a umiestnenie Meradla a ovládacích zariadení určuje Prevádzkovateľ distribučnej sústavy.
4. Odberateľ je povinný umožniť Prevádzkovateľovi distribučnej sústavy alebo poverenej osobe montáž Meradla a nevyhnutný prístup k Meradlu s cieľom prevádzkovej kontroly, údržby, odpočtu alebo demontáže a zároveň je povinný umožniť Prevádzkovateľovi distribučnej sústavy kontrolu Odberného elektrického zariadenia Odberného miesta Odberateľa.
5. Ak na Meradle vznikne taká porucha, že nemožno určiť množstvo odobratej alebo dodanej elektriny, alebo z iného dôvodu nemožno určiť množstvo odobratej elektriny (zničenie Meradla), toto množstvo sa určí podľa výšky spotreby v predchádzajúcom porovnateľnom období (napríklad v rovnakých mesiacoch predchádzajúceho kalendárneho roka z dôvodu porovnateľných poveternostných a teplotných podmienok), v ktorom bola spotreba meraná správne alebo iným spôsobom uvedeným v Prevádzkovom poriadku Prevádzkovateľa distribučnej sústavy.
6. Prevádzkovateľ distribučnej sústavy je povinný písomne informovať Odberateľa o termíne plánovanej výmeny Meradla najmenej 15 dní vopred; to neplatí, ak Odberateľ súhlasí s neskorším oznámením termínu plánovanej výmeny Meradla. Pri neplánovanej výmene Meradla bezodkladne oznámi Odberateľovi termín výmeny Meradla. Prevádzkovateľ distribučnej sústavy pri výmene Meradla je povinný informovať Odberateľa o stave odobratého množstva elektriny, a zároveň je povinný oznámiť stav Meradla pred výmenou a stav nového Meradla po výmene. Ak sa Odberateľ nezúčastní výmeny Meradla, je Prevádzkovateľ distribučnej sústavy povinný písomne informovať Odberateľa o výmene, stave Meradla pred výmenou a stave nového Meradla po výmene a uskladniť demontované Meradlo najmenej 60 dní z dôvodu umožnenia kontroly stavu Meradla Odberateľom.
7. Dôvody výmeny Meradla môžu byť najmä
	1. výmena Meradla pred skončením platnosti overenia,
	2. výmena Meradla pri požiadavke na preskúšanie Meradla,
	3. výmena Meradla, ak nastala porucha na Meradle,
	4. výmena Meradla z dôvodu zmeny zmluvných podmienok,
	5. výmena Meradla za inteligentný merací systém.
8. Podrobnosti súvisiace s výmenou Meradla sa spravujú a sú bližšie upravené Prevádzkovým poriadkom Prevádzkovateľa distribučnej sústavy, resp. Technickými podmienkami Prevádzkovateľa distribučnej sústavy.
9. Všetky poruchy na Meradle vrátane porušenia zabezpečenia proti neoprávnenej manipulácii, ktoré Odberateľ zistí, je povinný bezodkladne nahlásiť príslušnému Prevádzkovateľovi distribučnej sústavy. Odberateľ má právo požiadať príslušného Prevádzkovateľa distribučnej sústavy o preskúšanie Meradla, pričom ak Meradlo nevyhovie príslušnej norme, uhrádza náklady spojené s preskúšaním príslušný Prevádzkovateľ distribučnej sústavy. V prípade poruchy Meradla alebo hromadného diaľkového ovládania (ďalej „**HDO**“) alebo nesprávneho nastavenia HDO alebo fakturácie s nesprávnou konštantou, majú zmluvné strany právo na vzájomné vyrovnanie bez sankcií. Dodávateľ upraví fakturačné hodnoty podľa údajov od príslušného Prevádzkovateľa distribučnej sústavy.
10. Pripojenie podružných meracích, kontrolných, signalizačných a regulačných zariadení napojených na meracie zariadenie príslušného PDS alebo k príslušnému meraciemu transformátoru je možné len so súhlasom príslušného Prevádzkovateľa distribučnej sústavy.
11. Ak je neprístupné Meradlo alebo inak znemožnený odpočet Meradla, vystaví Dodávateľ faktúru na základe údajov, ktoré Dodávateľovi poskytne príslušný PDS, pričom prípadné rozdiely v množstvách Dodávateľ zúčtuje v rámci reklamačného konania v zmysle platných VOP.
12. Náhradný spôsob určenia množstva dodanej elektriny v prípade poruchy Meradla alebo ktorejkoľvek časti zostavy meracieho zariadenia alebo mimo určeného termínu odpočtu je uvedený v Prevádzkovom poriadku PDS.

**Článok VIII.**

**Poučenie o práve na inštaláciu inteligentného meracieho**

**systému**

1. Ministerstvo hospodárstva Slovenskej republiky (ďalej len „**MH SR**“) v spolupráci s ÚRSO určí kategórie koncových odberateľov elektriny, pre ktoré je opodstatnené využitie inteligentných meracích systémov, lehoty a minimálny rozsah zavádzania inteligentných meracích systémov (ďalej len „**IMS**“) v OM spadajúcich do takto určených kategórií odberateľov.[[12]](#footnote-12)
2. Odberateľ, ktorého OM nespadá do určených kategórií koncových odberateľov elektriny s opodstatneným využitím IMS, určených MH SR podľa bodu 1. tohto článku, má právo požiadať príslušného PDS o inštaláciu IMS.
3. Náklady na inštaláciu IMS uhrádza Odberateľ v rozsahu podľa prevádzkového poriadku príslušného PDS.
4. Ak Odberateľ splní podmienky na inštaláciu IMS, príslušný PDS je povinný zabezpečiť inštaláciu IMS do 4 mesiacov od podania žiadosti Odberateľa.
5. Informácie súvisiace s inštaláciou IMS sú zverejnené Webovom sídle Dodávateľa a na webových sídlach PDS.

**Článok IX.**

**Obmedzenie a prerušenie Distribúcie elektriny**

1. Distribúcia elektriny do OM môže byť obmedzená alebo prerušená v nevyhnutnom rozsahu a na nevyhnutný čas, v prípadoch a za podmienok ustanovených v Zákone o energetike, Pravidlách trhu, iných súvisiacich právnych predpisoch a príslušných ustanoveniach Prevádzkového poriadku.
2. Dodávky elektriny podľa VOP a Zmluvy sú garantovanými dodávkami a môžu byť prerušené alebo obmedzené zo strany Dodávateľa len z nasledujúcich dôvodov:
3. nastane stav núdze vyhlásený v súlade so Zákonom o energetike,
4. nastane prípad Vyššej moci v zmysle bodu 3. tohto článku,
5. nastane neoprávnený odber elektriny v zmysle článku X. týchto VOP,
6. nastane prípad prerušenia alebo obmedzenia Distribúcie elektriny alebo prenosu elektriny zo strany príslušných prevádzkovateľov sústav v súlade so všeobecne záväznými právnymi predpismi a podľa pravidiel určených v Prevádzkovom poriadku príslušného PDS. Uvedené prerušenie alebo obmedzenie Dodávok elektriny sa nepovažuje za porušenie zmluvných povinností Dodávateľa.
7. Za prípad vyššej moci sa považuje prekážka, ktorá nastala nezávisle od vôle povinnej strany a bráni jej v splnení povinnosti, ak nemožno rozumne predpokladať, že by povinná strana túto prekážku alebo jej následky odvrátila alebo prekonala a ďalej, že by v čase podpísania Zmluvy túto prekážku predvídala. Za okolnosti vylučujúce zodpovednosť sa považujú najmä nepredvídateľné prírodné udalosti vrátane atmosférických a iných fyzikálnych javov, vojna, teroristická akcia, štrajk postihujúci možnosť plnenia povinnosti Zmluvnej strany. Zmluvná strana postihnutá vyššou mocou sa zaväzuje vyvinúť primerané úsilie na jej odstránenie, tak aby bolo možné obnoviť plnenie predmetu Zmluvy, a druhej zmluvnej strane písomne oznámiť zánik prípadu vyššej moci.
8. V prípade plánovaného obmedzenia alebo prerušenia Distribúcie elektriny je Prevádzkovateľ distribučnej sústavy v súlade so Zákonom o energetike, ako aj Prevádzkovým poriadkom Prevádzkovateľa distribučnej sústavy, povinný oznámiť Dodávateľovi 15 dní vopred začiatok obmedzenia, skončenie obmedzenia alebo prerušenia Distribúcie elektriny. Dodávateľ bez zbytočného odkladu o uvedenej skutočnosti informuje Odberateľa, a to písomne v papierovej podobe alebo v elektronickej podobe na adresu Odberateľa.
9. Počas a v rozsahu prerušenia alebo obmedzenia Distribúcie elektriny do OM v súlade s týmto článkom VOP nie je Dodávateľ povinný Dodávať elektrinu a zabezpečovať Distribúciu elektriny a súvisiace služby do OM a Odberateľ nemá nárok na náhradu tým spôsobenej škody.

**Článok X.**

**Neoprávnený odber a náhrada škody**

1. Na účely VOP je Neoprávneným odberom elektriny odber
	1. bez uzatvorenej zmluvy
		1. o pripojení do distribučnej sústavy alebo v rozpore s touto zmluvou,
		2. o dodávke elektriny alebo združenej dodávke elektriny,
		3. o prístupe do distribučnej sústavy a distribúcii elektriny,
	2. bez Meradla alebo s Meradlom, ktoré v dôsledku neoprávneného zásahu Odberateľa nezaznamenáva alebo nesprávne zaznamenáva odber elektriny,
	3. meraný Meradlom, na ktorom bolo porušené zabezpečenie proti neoprávnenej manipulácii a ktoré nezaznamenáva alebo nesprávne zaznamenáva odber elektriny, alebo Meradlom, ktoré nebolo namontované Prevádzkovateľom distribučnej sústavy,
	4. ak Odberateľ zabránil prerušeniu Distribúcie elektriny alebo ak po predchádzajúcej výzve Prevádzkovateľa distribučnej sústavy neumožnil prerušenie Distribúcie elektriny vykonané na základe žiadosti Dodávateľa, s ktorým má uzatvorenú zmluvu o združenej dodávke elektriny; takýto odber sa za neoprávnený odber považuje odo dňa, keď Odberateľ zabránil prerušeniu Distribúcie elektriny alebo neumožnil prerušenie Dodávky elektriny,
	5. ak Odberateľ nedodržal obmedzenia určené Dodávateľom, prevádzkovateľom prenosovej sústavy alebo Prevádzkovateľom distribučnej sústavy.
2. Odberateľ je povinný nahradiť škodu spôsobenú neoprávneným odberom elektriny a náklady s tým súvisiace osobe, ktorej škoda vznikla. Ak nemožno vyčísliť skutočne vzniknutú škodu na základe objektívnych a spoľahlivých podkladov, použije sa spôsob výpočtu škody spôsobenej neoprávneným odberom elektriny ustanovený všeobecne záväzným právnym predpisom[[13]](#footnote-13).

**Článok XI.**

**Dodávateľ poslednej inštancie**

1. Dodávka poslednej inštancie sa začína dňom nasledujúcim po dni, keď Dodávateľ stratil spôsobilosť dodávať elektrinu a bola dodávateľovi elektriny poslednej inštancie oznámená táto skutočnosť.
2. Dodávka poslednej inštancie trvá najviac tri mesiace. Odberateľ elektriny uhradí dodávateľovi poslednej inštancie cenu za Dodávku elektriny podľa cenového rozhodnutia vydaného ÚRSO pre dodávateľa poslednej inštancie. Dodávka poslednej inštancie sa môže ukončiť skôr v prípade, že Odberateľ uzatvorí zmluvu s novým Dodávateľom, ktorým môže byť aj dodávateľ poslednej inštancie.
3. Dodávateľom poslednej inštancie je držiteľ povolenia na Dodávku elektriny, ktorý dodáva elektrinu koncovým odberateľom elektriny a ktorého rozhodnutím určí ÚRSO.
4. Ak Dodávateľ stratil spôsobilosť dodávať elektrinu Odberateľom, Zmluva zaniká dňom, keď Dodávateľ stratil spôsobilosť dodávať elektrinu.
5. Prevádzkovateľ distribučnej sústavy najneskôr 15 dní pred uplynutím výpovednej lehoty zmluvy o prístupe do distribučnej sústavy a distribúcii elektriny alebo bezprostredne po tom, ako sa dozvie, že Dodávateľ stratil spôsobilosť dodávať elektrinu, oznámi Odberateľovi
	1. deň, od ktorého sa začína Dodávka elektriny dodávateľom poslednej inštancie,
	2. dôvod začatia Dodávky elektriny dodávateľom poslednej inštancie,
	3. zánik Zmluvy, ak pôvodný Dodávateľ stratil spôsobilosť Dodávky elektriny,
	4. dobu trvania Dodávky elektriny dodávateľom poslednej inštancie,
	5. poučenie o povinnosti uhradiť cenu za Dodávku elektriny dodávateľovi poslednej inštancie,
	6. možnosti ukončenia dodávky poslednej inštancie.

# ŠTVRTÁ ČASŤ

**Reklamácia a alternatívne riešenie sporov**

**Článok XII.**

**Reklamačné konanie**

1. Odberateľ elektriny má právo podať reklamáciu Dodávateľovi, ktorou sa Odberateľ domáha najmä zodpovednosti Dodávateľa za nekvalitne poskytnuté služby, pričom takýto stav trvá v čase uplatnenia reklamácie a zároveň Odberateľ požaduje od Dodávateľa nápravu alebo náhradu za nekvalitné zabezpečenie Dodávky a Distribúcie elektriny do Odberného miesta Odberateľa (ďalej len v tomto článku len ako „**služby**“). Účelom reklamácie je predovšetkým dosiahnuť, aby boli odstránené zistené nedostatky.
2. Odberateľ má právo reklamovať najmä
	1. kvalitu dodaného tovaru a poskytnutej služby,
	2. odpočet Meradla,
	3. správnosť fakturácie,
	4. prerušenie alebo obmedzenie služieb alebo iné zistené chyby súvisiace s poskytovaním služby Dodávateľa (ďalej len „**predmet reklamácie**“).
3. Odberateľ môže reklamáciu uplatniť u Dodávateľa bezodkladne, a to
	1. písomne u Dodávateľa na korešpondenčnej adrese,
	2. elektronicky na e-mailovej adrese Dodávateľa,
	3. osobne na kontaktných miestach Dodávateľa, pričom o podaní reklamácie musí byť vyhotovený záznam.
4. Podanie, ktorým Odberateľ uplatní svoje právo na reklamáciu by malo byť písomné a musí čitateľne obsahovať
	1. identifikáciu Odberateľa
		1. meno a priezvisko alebo obchodné meno,
		2. trvalé bydlisko, vrátane PSČ alebo sídlo a IČO,
		3. identifikáciu osôb konajúcich v mene Odberateľa,
		4. zákaznícke číslo, resp. číslo Zmluvy,
		5. adresu Odberného miesta a EIC kód,
		6. telefónne číslo, prípadne e-mail,
	2. presný popis s odôvodnením reklamácie, spolu s prípadnou dokumentáciou a ďalšími podstatnými skutočnosťami dôležitými pre posúdenie reklamácie,
	3. identifikačné údaje týkajúce sa predmetu reklamácie,
	4. identifikačné údaje reklamovanej faktúry, spolu s variabilným symbolom, ktorej sa týka,
	5. podpis Odberateľa alebo osoby oprávnenej konať za Odberateľa, ak nejde o reklamáciu prostredníctvom elektronickej komunikácie,
	6. v prípade reklamácie fakturovaného množstva elektriny: reklamované obdobie, stav Meradla k dátumu reklamácie, stavy Meradla počas reklamovaného obdobia v prípade, ak ich Odberateľ má k dispozícii,
	7. v prípade reklamácie výšky preddavkových platieb zahrnutých/nezahrnutých vo faktúre: číslo reklamovanej faktúry, kópiu dokladu o uhradenej platbe (bankový výpis, poštový peňažný poukaz, inkasný lístok, potvrdenie z POS terminálu),
	8. v prípade reklamácie chybných identifikačných údajov o Odberateľovi: oznámenie o zmene identifikačných údajov,
	9. adresa, na ktorú má byť zaslaná odpoveď na reklamáciu (v prípade, ak nie je zhodná s adresou poskytnutou Dodávateľovi).
5. Ak reklamácia neobsahuje vyššie uvedené náležitosti a Dodávateľ nevie identifikovať Odberateľa, je povinný ho vyzvať na doplnenie reklamácie o potrebné údaje s určením lehoty, ktorá nesmie byť kratšia ako 10 dní od doručenia výzvy. Ak Odberateľ reklamáciu nedoplní, Dodávateľ má právo ju odmietnuť. Ak Odberateľ reklamáciu doplní, predlžuje sa lehota na vybavenie reklamácie o dobu, kým Odberateľ poskytne potrebné informácie.
6. Ak Odberateľ elektriny počas riešenia reklamácie Dodávateľom oznámi Dodávateľovi nové skutočnosti, tieto novo uplatňované nároky budú považované za novú reklamáciu.
7. Reklamácia adresovaná na meno zamestnanca Dodávateľa sa považuje za reklamáciu podanú Dodávateľovi.
8. Reklamácia musí byť uplatnená bez zbytočného odkladu po zistení nedostatkov. Odberateľ môže byť v reklamačnom konaní zastúpený treťou osobou na základe plnomocenstva.
9. Za deň uplatnenia reklamácie sa považuje
	1. pri osobnom doručení – dátum pečiatky o potvrdení prijatia reklamácie,
	2. pri poštových zásielkach – dátum doručenia reklamácie Dodávateľovi podľa pečiatky došlej pošty,
	3. pri doručení elektronickou poštou – deň uvedený na e-mailovej správe,
	4. deň doplnenia reklamácie podľa bodu 5 tohto článku.
10. Dodávateľ pri uplatnení reklamácie vydá Odberateľovi potvrdenie. Ak je reklamácia uplatnená prostredníctvom e-mailu, Dodávateľ doručí potvrdenie o uplatnení reklamácie Odberateľovi ihneď; ak nie je možné potvrdenie doručiť ihneď, musí sa doručiť bez zbytočného odkladu, najneskôr však spolu s dokladom o vybavení reklamácie; potvrdenie o uplatnení reklamácie sa nemusí doručovať, ak Odberateľ má možnosť preukázať uplatnenie reklamácie iným spôsobom.
11. Dodávateľ vybaví reklamáciu v čo najkratšom čase. Lehota na vybavenie reklamácie je najviac 30 dní od uplatnenia reklamácie, pokiaľ osobitný predpis[[14]](#footnote-14) neustanovuje inak. Za uplatnenie reklamácie sa považuje deň prijatia písomnej reklamácie Dodávateľom.
12. Dodávateľ vydá/doručí preukázateľným spôsobom Odberateľovi písomný doklad o vybavení reklamácie najneskôr do 30 dní od dátumu uplatnenia reklamácie.
13. Podanie reklamácie alebo sťažnosti nemá odkladný účinok na splatnosť Preddavkov alebo vyúčtovacej faktúry.
14. Reklamáciou nie je písomná žiadosť Odberateľa o opravu formálnych náležitostí faktúry (napr. nesprávnej poštovej adresy, ktorú Odberateľ spôsobil nedostatočnou súčinnosťou) a žiadosť o preskúšanie Meradla.
15. Pri posudzovaní reklamácie je Odberateľ povinný umožniť Dodávateľovi a Prevádzkovateľovi distribučnej sústavy skontrolovať priamo na Odbernom mieste Meradlo, počet a typ elektrických spotrebičov, prípadne iné náležitosti, ktoré sú potrebné na zistenie oprávnenosti reklamácie.
16. V prípade, že výsledkom prešetrenia reklamácie je preplatok, resp. nedoplatok, povinná zmluvná strana realizuje úhradu v lehote splatnosti, uvedenej v opravnej faktúre, ktorá nepresiahne 30 dní, okrem reklamácií, do ktorých vstupuje Prevádzkovateľ distribučnej sústavy, kedy sa lehota predlžuje o ďalších 5 pracovných dní.
17. Práva a povinnosti zmluvných strán pri reklamácii sa riadia všeobecne záväznými právnymi predpismi a ak je k týmto VOP zverejnený osobitný reklamačný poriadok na Webovom sídle Dodávateľa, tak aj týmto reklamačným poriadkom. Predmetom reklamácie nemôže byť rozdiel medzi množstvom, ktoré bolo základom výpočtu platby za opakovanú dodávku elektriny a skutočným odberom za obdobie opakovania dodávok, nameraným Meradlom.

**Článok XIII.**

**Alternatívne riešenie sporov**

1. Odberateľ je oprávnený predložiť ÚRSO na alternatívne riešenie spor s Dodávateľom, ak sa ohľadom predmetu sporu uskutočnilo reklamačné konanie a Odberateľ nesúhlasí s výsledkom reklamácie alebo so spôsobom jej vybavenia; možnosť obrátiť sa na súd tým nie je dotknutá.
2. Návrh na začatie alternatívneho riešenia sporu sa doručí na adresu ÚRSO: Tomášikova 28C, 821 01 Bratislava 3 alebo elektronicky na adresu ars@urso.gov.sk.
3. Návrh na začatie alternatívneho riešenia sporu obsahuje
	1. meno, priezvisko a elektronickú alebo poštovú adresu Odberateľa, ak ide o fyzickú osobu alebo názov, sídlo a elektronickú adresu, ak ide o právnickú osobu, ktorá je Odberateľom,
	2. názov a sídlo Dodávateľa,
	3. predmet sporu,
	4. odôvodnenie nesúhlasu s výsledkom reklamácie alebo spôsobom vybavenia reklamácie,
	5. návrh riešenia sporu, resp. označenie čoho sa navrhovateľ domáha.
4. Návrh na začatie alternatívneho riešenia sporu predloží Odberateľ bez zbytočného odkladu, najneskôr do 45 dní od doručenia vybavenia reklamácie.
5. Dodávateľ a Odberateľ ako účastníci riešenia sporu sú povinní a oprávnení navrhovať dôkazy a ich doplnenie, predkladať podklady potrebné na vecné posúdenie sporu. ÚRSO predložený spor rieši nestranne s cieľom jeho urovnania. Lehota na ukončenie mimosúdneho riešenia sporu je 60 dní od podania úplného návrhu, v zložitých prípadoch 90 dní od podania úplného návrhu.
6. Alternatívne riešenie sporu sa skončí uzatvorením písomnej dohody, ktorá je záväzná pre obe strany sporu alebo márnym uplynutím lehoty, ak k uzatvoreniu dohody nedošlo. Skončenie mimosúdneho riešenia sporu z dôvodu márneho uplynutia lehoty ÚRSO oznámi účastníkom sporového konania.

# PIATA ČASŤ

**Zánik zmluvného vzťahu**

**Článok XIV.**

**Platnosť a Zánik Zmluvy všeobecne**

1. Zmluvu je možné meniť iba dohodou zmluvných strán písomnou formou, ak nie je v Zmluve alebo VOP ustanovené inak. Dodatok k zmluve sa nevyžaduje pri zmene adresy, resp. sídla Zmluvnej strany (nie adresy OM), telefónnych čísiel, kontaktných osôb alebo ich mien, pri zmene spôsobu platby. V týchto prípadoch stačí na zmenu Zmluvy jednostranné písomné oznámenie jednej Zmluvnej strany doručené druhej Zmluvnej strane, podpísané oprávnenou osobou.
2. Zmluva zanikne písomnou dohodou zmluvných strán, a to najmä, ak Odberateľ preukáže, že ukončuje odber elektriny z Odberného miesta z dôvodu prevodu vlastníckeho práva k nehnuteľnosti, a to k určitému dátumu.
3. Zmluva zanikne aj v prípade, ak dôjde k prechodu vlastníckeho práva k nehnuteľnosti, v ktorej sa Odberné miesto nachádza. Uvedené platí obdobne aj v prípade zániku nájmu nehnuteľnosti, prípadne iného práva užívať nehnuteľnosť.
4. Ak počas platnosti Zmluvy Dodávateľ a Odberateľ uzavrú novú Zmluvu týkajúcu sa toho istého Odberného miesta, dňom nadobudnutia účinnosti novej Zmluvy pôvodná Zmluva zanikne.
5. Dodávateľ informuje Odberateľa, do desať dní odo dňa doručenia výpovede zo Zmluvy, alebo odstúpenia od Zmluvy, o dôvodoch neakceptovania výpovede Zmluvy alebo odstúpenia od Zmluvy. Ak Dodávateľ neoznámi v lehote podľa prvej vety Odberateľovi dôvody neakceptovania výpovede Zmluvy, alebo odstúpenia od Zmluvy, výpoveď Zmluvy alebo odstúpenie od Zmluvy sa považujú za akceptované.
6. Zmena Odberateľa na OM je možná len vtedy, ak nový Odberateľ uvedie v Zmluve všetky nevyhnutné náležitosti, rozhodné pre možnosť začatia Dodávky elektriny, najmä identifikačné údaje nového Odberateľa, identifikačné údaje OM vrátane údajov o OM a všetky technické atribúty OM (predpokladaný ročný odber, tarifa).
7. Ak je Zmluva uzavretá na dobu určitú, jej platnosť a účinnosť sa automaticky predĺži za podmienok aktuálne platných v čase predĺženia o dobu dvanástich (12) mesiacov, a to aj opakovane, pokiaľ ktorákoľvek Zmluvná strana nedoručí druhej Zmluvnej strane písomné oznámenie, že nesúhlasí s predĺžením doby trvania Zmluvy v lehote najneskôr tri (3) mesiace pred uplynutím doby, na ktorú bola Zmluva uzatvorená alebo pred uplynutím naposledy predĺženej doby jej trvania. Ak ktorákoľvek Zmluvná strana vyjadrí nesúhlas s predĺžením doby trvania Zmluvy podľa predchádzajúcej vety tohto ustanovenia VOP, Zmluva zaniká uplynutím doby, na ktorú bola uzatvorená alebo naposledy predĺžená, ak sa Zmluvné strany nedohodnú inak.

**Článok XV.**

**Odstúpenie od Zmluvy**

1. Odberateľ má právo bezodplatne odstúpiť od Zmluvy ak
	1. Dodávateľ v priebehu dvanásť (12) mesiacov opakovane zavinil neoprávnené obmedzenie alebo prerušenie Distribúcie elektriny Odberateľovi,
	2. Dodávateľ elektriny bude voči Odberateľovi v omeškaní so zaplatením peňažnej pohľadávky vyplývajúcej zo Zmluvy a dlžnú pohľadávku neuhradí ani do 30 (tridsiatich) dní odo dňa doručenia predchádzajúcej písomnej výzvy Odberateľa.
2. Dodávateľ má právo odstúpiť od Zmluvy, ak
	1. je Odberateľ voči Dodávateľovi v omeškaní s úhradou faktúry alebo akejkoľvek platby podľa Zmluvy a túto neuhradil ani v dodatočnej lehote stanovenej v Upomienke,
	2. Odberateľ má v čase trvania Zmluvy uzatvorenú aj Zmluvu, ktorej predmetom je Dodávka elektriny do toho istého Odberného miesta s iným Dodávateľom,
	3. zanikla zmluva o pripojení do Odberného miesta,
	4. dochádza k neoprávnenému odberu elektriny v zmysle Zákona o energetike,
	5. Odberateľ nepredloží doklad preukazujúci oprávnený vzťah k nehnuteľnosti Dodávateľovi, a to v lehote dvadsať (20) dní odo dňa doručenia takejto žiadosti Odberateľovi,
	6. Mimoriadna okolnosť podľa článku XIX. týchto VOP trvá aspoň tri kalendárne mesiace nasledujúce po sebe,
	7. budú k tomu splnené podmienky aj v iných prípadoch uvedených v Zmluve alebo VOP.

**Článok XVI.**

**Výpoveď zo zmluvy**

1. Zmluvu uzatvorenú na dobu neurčitú môžu Odberateľ alebo Dodávateľ vypovedať bezodplatne bez uvedenia dôvodu. Výpovedná lehota je jeden mesiac a začína plynúť prvým dňom mesiaca nasledujúceho po doručení písomnej výpovede a skončí sa uplynutím posledného dňa príslušného mesiaca.
2. Zmluvu uzatvorenú na dobu neurčitú, alebo zmluvu uzatvorenú na dobu určitú, môže Odberateľ bezodplatne vypovedať, ak Dodávateľ neoznámi zmenu ceny za Dodávku elektriny alebo zmenu VOP, a to doručením oznámenia o výpovedi takejto Zmluvy Dodávateľovi najneskôr do 3 mesiacov odo dňa účinnosti zmeny s účinnosťou k pätnástemu dňu odo dňa doručenia oznámenia o výpovedi zmluvy Dodávateľovi , ak Odberateľ neurčí v oznámení o výpovedi Zmluvy iný okamih účinnosti výpovedi Zmluvy, najneskôr však ku dňu uplynutia troch mesiacov odo dňa účinnosti zmeny.
3. Odberateľ je povinný zabezpečiť, aby ku dňu účinnosti výpovede Zmluvy bol ukončený proces zmeny Dodávateľa podľa Zákona o energetike. Ak Odberateľ nesplní povinnosť podľa predchádzajúcej vety, Zmluva zaniká dňom predchádzajúcim dňu zmeny Dodávateľa, o ktorú Odberateľ v súvislosti s touto výpoveďou požiadal.

# ŠIESTA ČASŤ

**Ostatné dojednania**

**Článok XVII.**

**Doručovanie**

1. Písomnosť sa považuje za doručenú aj v prípade odmietnutia jej prevzatia adresátom, a to dňom, kedy bolo prevzatie doručovanej písomnosti odmietnuté, a to aj v prípade, keď sa o jej obsahu nedozvedel.
2. Písomnosti, ktoré Odberateľ alebo Dodávateľ zasiela prostredníctvom Slovenskej pošty ako doporučenú zásielku alebo zásielku s doručenkou, sa na účely Zmluvy považujú za doručené druhej strane (osobe splnomocnenej na preberanie zásielok), aj ak
	1. druhá strana odoprela prijať zásielku, pričom za deň doručenia bude považovaný deň odopretia prevzatia zásielky,
	2. zásielka nebola vyzdvihnutá v určenej odbernej lehote, pričom za deň doručenia bude považovaný siedmy deň od uloženia zásielky na pošte,
	3. nebolo možné zistiť vyššie uvedené osoby na adrese uvedenej v Zmluve alebo poslednej známej adrese, a preto doručenie nebolo možné. V takomto prípade bude za deň doručenia považovaný deň, kedy sa zásielka vrátila odosielateľovi.
3. Písomnosti, okrem písomností týkajúcich sa výpovede zo zákonných dôvodov, výpovede zo Zmluvy, odstúpenia od Zmluvy a uzatvorenia Zmluvy, je možné doručovať aj v elektronickej podobe na e-mailovú adresu Odberateľa alebo Dodávateľa, ktorú Odberateľ alebo Dodávateľ na tento účel oznámil druhej strane alebo do elektronickej schránky Odberateľa alebo Dodávateľa. Písomnosti doručované e-mailom, ak nie je preukázaný skorší termín doručenia, sa považujú za doručené prvý pracovný deň nasledujúci po ich odoslaní, aj keď si ich druhá strana neprečítala.
4. Odberateľ a Dodávateľ sú povinní navzájom si oznámiť zmenu adresy na doručovanie a elektronickej adresy (e-mail) v lehote uvedenej v článku VI. bode 2.5 týchto VOP.
5. Ak Odberateľ alebo Dodávateľ v stanovenej lehote druhú stranu o zmene neinformuje, považuje sa doručenie písomností za riadne vykonané na poslednú známu adresu.

**Článok XVIII.**

**Ochrana osobných údajov**

1. V súlade s príslušnými právnymi predpismi v oblasti ochrany osobných údajov Dodávateľ spracúva osobné údaje Odberateľa, uvedené v Zmluve, na účel jednoznačnej identifikácie Odberateľa, zabezpečenie Dodávky elektriny, poskytovania služieb súvisiacich so Zmluvou, archiváciu Zmlúv a vymáhanie vzniknutých pohľadávok.

**Článok XIX.**

**Mimoriadna okolnosť**

1. **Mimoriadnou okolnosťou** sa rozumie najmä, no nie však výlučne:
2. ak denná uzatváracia cena elektriny akéhokoľvek forwardového Base load a /alebo Peak load produktu zverejnená na webovom sídle PXE pre Relevantné trhy alebo inej porovnateľnej burze s obdobím dodávky, ktoré sa aspoň čiastočne prekrýva s obdobím dodávky podľa Zmluvy je vyššia o viac ako 30% v porovnaní s cenou za Dodávku elektriny dohodnutou v Zmluve s Odberateľom alebo ak priemer ceny elektriny na dennom krátkodobom trhu s elektrinou organizovaným OKTE (spotová cena) za tridsať (30) po sebe nasledujúcich dní je vyšší o viac ako 30% v porovnaní s cenou za Dodávku elektriny dohodnutou v Zmluve s Odberateľom; a /alebo
3. ak dôjde k vyhláseniu mimoriadnej situácie, a/alebo výnimočného stavu, a /alebo núdzového stavu na území Slovenskej republiky a z toho dôvodu sú orgánmi verejnej moci zavedené do účinnosti opatrenia priamo alebo nepriamo (i) obmedzujúce výkon podnikateľskej činnosti a/alebo (ii) obmedzujúce voľný pohyb osôb alebo tovaru; a/ alebo
4. ak dôjde k vyhláseniu stavu núdze v elektroenergetike podľa príslušných právnych predpisov; a/alebo
5. ak po uzatvorení Zmluvy dôjde k takej zmene okolností, a to najmä, nie však výlučne:
6. uložením povinnosti Dodávateľovi zo strany orgánu verejnej moci, ktorá spôsobí, že (a) Dodávateľ bude povinný platiť akékoľvek nové dane, poplatky, clá, odvody alebo iné povinné platby, jednorazové alebo opakujúce sa, a ktoré budú súvisieť s výkonom činnosti Dodávateľa, (b) Dodávateľ bude povinný plniť nové povinnosti v súvislosti s výkonom činnosti Dodávateľa. Na účely Zmluvy sa pod pojmom nové podľa predošlej vety považujú také, ktoré vznikli po dni uzavretia Zmluvy; a / alebo
7. prijatím akejkoľvek zmeny právnych predpisov týkajúcich sa výkonu činnosti Dodávateľa alebo vydaniu rozhodnutia, ktoré ovplyvní Dodávateľa vo výkone činnosti Dodávateľa; a / alebo
8. stratou spôsobilosti dodávať elektrinu v zmysle príslušných ustanovení Zákona o energetike zo strany Dodávateľovho dodávateľa elektriny, a /alebo nedodaním zmluvných množstiev Dodávateľovi zo strany jeho dodávateľa elektriny;

v dôsledku ktorej sa pre Dodávateľa stane plnenie Zmluvy neprimerane náročné a/alebo z hospodárskeho hľadiska neúčelné; a/alebo

1. ak nastane Znížená likvidita trhu; a/alebo
2. ak nastane na energetickej burze a/alebo veľkoobchodnom trhu s elektrinou Vysoká volatilita; a/alebo
3. vojna alebo iný druh vojenskej agresie na území alebo týkajúca sa niektorého z členských štátov Európskej únie.

V prípade, pokiaľ sa v jednom okamihu prelína trvanie viacerých z vyššie uvedených Mimoriadnych okolností, alebo viaceré z uvedených mimoriadnych okolností trvajú paralelne, pre účely týchto VOP sa má za to, že Mimoriadna okolnosť trvala nepretržite od začiatku plynutia prvej z Mimoriadnych okolností až do skončenia trvania poslednej z Mimoriadnych okolností.

1. Dodávateľ je oprávnený kedykoľvek počas platnosti Zmluvy z dôvodu Mimoriadnej okolnosti jednostranne zmeniť zmluvne dohodnutú cenu elektriny dohodnutú v Zmluve, zmeniť jej štruktúru alebo spôsob jej výpočtu, pričom však Dodávateľ nie je oprávnený zvýšiť zmluvne dohodnutú cenu elektriny, zmeniť jej štruktúru alebo spôsob jej výpočtu tak, aby cena účtovaná Odberateľovi bola vyššia ako príslušné ceny za Dodávku elektriny v Cenníku Dodávateľa platnom v čase oznámenia zmeny zmluvnej dohodnutej ceny elektriny podľa nasledovnej vety tohto odseku VOP Odberateľovi. Dodávateľ oznámi Odberateľovi zmenu zmluvne dohodnutej ceny elektriny, zmenu jej štruktúry, resp. zmenu spôsobu jej výpočtu z dôvodu Mimoriadnej okolnosti písomne doručením samostatného oznámenia alebo zahrnutím oznámenia v rámci iného podania adresovaného Odberateľovi (ďalej len „**Oznámenie o zmene**“), a to podľa výberu Dodávateľa ktorýmkoľvek zo spôsobov podľa článku XVII. týchto VOP, a to najneskôr 30 (tridsať) kalendárnych dní pred dňom účinnosti navrhovanej zmeny v Oznámení o zmene, a to spolu s uvedením dôvodov a predpokladov takejto zmeny a poučením o práve Odberateľa vypovedať Zmluvu podľa podmienok stanovených v nasledujúcej vete týchto VOP. V prípade, ak sa na zmene podmienok na základe doručeného Oznámenia o zmene Odberateľovi Zmluvné strany písomne nedohodnú v lehote 10 (desať) dní odo dňa zaslania Oznámenia o zmene, má ktorákoľvek zo strán Zmluvy (a Odberateľ aj pred uplynutím tejto lehoty) právo predčasne a bezodplatne ukončiť Zmluvu výpoveďou, a to doručením písomnej výpovede Zmluvy druhej zmluvnej strane najneskôr 15 (pätnásť) dní pred plánovaným dňom účinnosti zmeny. V prípade výpovede zo strany Odberateľa Zmluva zanikne uplynutím dňa, ktorý predchádza dňu plánovanej účinnosti zmeny podľa Oznámenia o zmene. V prípade výpovede zo strany Dodávateľa Zmluva zanikne uplynutím posledného dňa kalendárneho mesiaca, ktorý nasleduje po mesiaci doručenia takejto výpovede Odberateľovi. Predčasné ukončenie Zmluvy podľa tohto bodu nezakladá žiadnej zo strán Zmluvy voči druhej zmluvnej strane nárok na náhradu škody ani na zmluvnú pokutu. Ak Odberateľ alebo Dodávateľ právo na výpoveď v súlade s týmto článkom VOP nevyužije, dochádza k zmene obchodných a cenových podmienok Zmluvy zodpovedajúcej obsahu Dodávateľovho Oznámenia o zmene, a ku dňu účinnosti zmeny uvedenej v Oznámení o zmene.
2. V prípade, ak dôjde k Mimoriadnej okolnosti, Dodávateľ je ďalej oprávnený zmeniť výšku, počet a splatnosť platieb a určiť nový rozpis platieb, ktorý je Odberateľ povinný akceptovať a podľa neho sa riadiť. Takýto nový rozpis platieb je účinný dňom jeho doručenia Odberateľovi podľa čl. XVII. VOP a aplikuje sa aj po uplynutí trvania Mimoriadnej okolnosti.
3. V prípade, ak dôjde k Mimoriadnej udalosti, Dodávateľ má právo okamžite zmeniť lehotu splatnosti nasledujúcich vyúčtovacích faktúr tak, že namiesto 14. dňa od dátumu vystavenia týchto vyúčtovacích faktúr budú takéto vyúčtovacie faktúry splatné v skoršom termíne podľa určenia Dodávateľa, no nie skôr ako 3. deň od dátumu ich vystavenia. Zmena je účinná doručením prvej vyúčtovacej faktúry, Odberateľovi, ktorej sa zmena týka a aplikuje sa aj po uplynutí trvania Mimoriadnej okolnosti.

# SIEDMA ČASŤ

**Ostatné dojednania k Zmluve za regulovanú cenu**

**Článok XX.**

**Uplatnenie a preukázanie postavenia zraniteľného odberateľa elektriny**

1. Odberateľ, ktorý je Zraniteľným odberateľom a má uzatvorenú Zmluvu za neregulovanú cenu, pričom táto je uzatvorená na dobu nepresahujúcu 31. december roku (t), si uplatní právo na Dodávku elektriny za regulovanú cenu tak, že najneskôr do 31. marca roku (t) požiada Dodávateľa o Dodávku elektriny na základe Zmluvy za regulovanú cenu na nasledujúci kalendárny rok (t+1). Odberateľ, ktorý je Zraniteľným odberateľom môže voči Dodávateľovi uplatniť právo na Dodávku elektriny za regulovanú cenu aj v iných prípadoch ustanovených zákonom.
2. Odberateľ, ktorý je Zraniteľným odberateľom, ktorý sa pripája do distribučnej sústavy, alebo ktorý pokračuje v odbere elektriny na OM po zmene Odberateľa elektriny a Zraniteľný odberateľ, ktorému dodáva elektrinu dodávateľ poslednej inštancie si právo na Dodávku elektriny za regulovanú cenu uplatní kedykoľvek v priebehu kalendárneho roka tak, že požiada Dodávateľa o Dodávky elektriny na základe Zmluvy za regulovanú cenu. Právo na regulovanú cenu Dodávky elektriny musí Odberateľ aj v takomto prípade preukázať podľa ods. 4 tohto článku VOP.
3. Odberateľ, ktorý požaduje uzatvorenie Zmluvy za regulovanú cenu je povinný pred uzatvorením takejto zmluvy predložiť Dodávateľovi riadne vyplnený a podpísaný formulár - Žiadosť o zaradenie do kategórie Zraniteľný odberateľ mimo domácnosti spolu s prílohami, ktorý je zverejnený na Webovom sídle Dodávateľa.
4. Odberateľ je za účelom preukázania postavenia Zraniteľného odberateľa elektriny povinný poskytnúť Dodávateľovi:
5. ak ide o Zraniteľného odberateľa podľa bodu 1.1 článku II. VOP, úplné a pravdivé informácie o:
6. spotrebe elektriny v jeho všetkých OM za kalendárny rok predchádzajúci kalendárnemu roku, na ktorý si uplatňuje cenu Dodávky elektriny za Regulovanú cenu, spoločne s
7. daňovými dokladmi preukazujúcich skutočnosti podľa tohto bodu. 4.1,
8. ak  ide o Zraniteľného odberateľa podľa bodu 1.2 článku II. VOP, predloží výpis z príslušného registra alebo potvrdenie o zápise alebo trvaní takéhoto zápisu prevádzky zariadenia sociálnych služieb podľa osobitných predpisov[[15]](#footnote-15) alebo zariadenia sociálnoprávnej ochrany detí a sociálnej kurately v príslušnom registri podľa osobitných predpisov[[16]](#footnote-16) alebo iné hodnoverné dokumenty preukazujúce splnenie definičných znakov Zraniteľného odberateľa podľa bodu 1.2 článku II. VOP,
9. ak ide o Zraniteľného odberateľa elektriny podľa bodu 1.3. alebo 1.4 čl. II. VOP, dokumenty podľa požiadavky Dodávateľa hodnoverne preukazujúce postavenie Zraniteľného odberateľa.
10. Dodávateľ je oprávnený posudzovať splnenie postavenia Odberateľa ako Zraniteľného odberateľa elektriny aj podľa iných údajov, aké mu boli predložené Odberateľom, ktorými Dodávateľ disponuje na základe výkonu svojej činnosti, alebo ktoré získal z iných zdrojov. Dodávateľ je oprávnený skúmať napĺňanie postavenia zraniteľného odberateľa aj počas obdobia dodávky podľa Zmluvy za regulovanú cenu. Do doby riadneho preukázania statusu Zraniteľného odberateľa sa takýto Odberateľ nepovažuje za Zraniteľného odberateľa elektriny.

**Článok XXI.**

**Priznanie Dodávky elektriny za Regulovanú cenu**

1. Dodávateľ prizná Odberateľovi postavenie Zraniteľného odberateľa a Dodávku elektriny za Regulovanú cenu pre príslušné obdobie, ak (i) Odberateľ uplatnil svoje právo na regulovanú cenu včas a (ii) Dodávateľovi riadne preukázal, že spĺňa všetky zákonné náležitosti pre postavenie Zraniteľného odberateľa, a to postupom podľa bodu 3 až 5 článku XX. VOP a súčasne (iii) nemá s Dodávateľom uzatvorenú Zmluvu za neregulovanú cenu na dobu presahujúcu 31. december kalendárneho roka, ak zákon neustanovuje inak.
2. Dodávateľ bude Zraniteľnému odberateľovi, ktorý splní vyššie uvedené podmienky v bode 1 tohto článku na Dodávku elektriny za Regulovanú cenu účtovať na základe Zmluvy za regulovanú cenu Dodávku elektriny v sadzbe v súlade s príslušným cenovým rozhodnutím ÚRSO a podľa Regulovaného cenníka, ktorú sa Odberateľ zaväzuje uhrádzať. Podľa svojich odberových pomerov si Zraniteľný odberateľ môže zvoliť sadzbu za Dodávku elektriny podľa pravidiel uvedených v Regulovanom cenníku. Sadzbu za Dodávku elektriny je Zraniteľný odberateľ oprávnený zmeniť za podmienok uvedených v Regulovanom cenníku, ak sa Zmluvné strany nedohodnú inak. Ak je pri zmene sadzby za dodávku elektriny potrebná aj zmena sadzby za Distribúciu elektriny, postupuje sa podľa podmienok PDS.
3. Dodávateľ je oprávnený zmeniť Regulovaný cenník počas účinnosti Zmluvy za regulovanú cenu, najmä ak dôjde k zmene cien za Dodávku elektriny na základe zmeny rozhodnutia ÚRSO. Dodávateľ je povinný poskytnúť Odberateľovi informáciu o každej úprave ceny elektriny najneskôr 30 dní pred účinnosťou vykonanej úpravy. Zmenu Regulovaného cenníka oznamuje Dodávateľ na Webovom sídle Dodávateľa. V prípade zmeny Regulovaného cenníka v dôsledku zmeny cenového rozhodnutia ÚRSO nevzniká Odberateľovi právo vypovedať Zmluvu za regulovanú cenu.

**Článok XXII.**

**Strata práva Odberateľa na Dodávku elektriny za Regulovanú cenu**

1. Zraniteľný odberateľ stratí právo na Dodávku elektriny za Regulovanú cenu najmä ak:
2. stratí postavenie Zraniteľného odberateľa t. j. keď Odberateľ prestane spĺňať resp. nespĺňa definičné znaky Zraniteľného odberateľa podľa bodu 1 čl. II. VOP, alebo
3. dôjde k zániku Zmluvy za regulovanú cenu podľa bodu 3 článku XXI. VOP, alebo
4. nadobudne účinnosť rozhodnutie ÚRSO vydané v zmysle § 8 ods. 10 Zákona o regulácii o obmedzení alebo nevykonaní cenovej regulácie pre takéhoto Zraniteľného odberateľa.
5. V prípade, ak podľa bodu 1.1 tohto článku VOP dôjde u Odberateľa k strate práva na Dodávku elektriny za cenu regulovanú ÚRSO a išlo o Odberateľa s postavením Zraniteľného odberateľa podľa bodu 1.1 čl. II. VOP, Zmluva za regulovanú cenu sa automaticky mení na Zmluvu (za neregulovanú cenu) uzatvorenú na dobu trvania jedného kalendárneho roka, nasledujúceho po kalendárnom roku, v ktorom spotreba v OM Odberateľa prestala spĺňať kritéria pre Zraniteľného odberateľa podľa bodu 1.1 čl. II. VOP. Pri zmene zmluvy podľa predošlej vety ďalej platí, že za zmluvne dohodnutú cenu za Dodávku elektriny sa považuje cena podľa platného Cenníka Dodávateľa (pre Odberateľov elektriny mimo regulácie) v čase začiatku Dodávky elektriny podľa Zmluvy. Pre vylúčenie akýchkoľvek pochybností, doba trvania takejto Zmluvy sa predlžuje podľa ods. 7 článku XIV. VOP.
6. V prípade, ak podľa ods. 1.1 tohto článku VOP dôjde u Odberateľa k strate práva na Dodávku elektriny za cenu regulovanú ÚRSO a išlo o Odberateľa s postavením Zraniteľného odberateľa podľa ods. 1.2 alebo 1.3 čl. II VOP, táto Zmluva za regulovanú cenu sa v takomto prípade automaticky mení na Zmluvu (za neregulovanú cenu) uzatvorenú na dobu určitú do konca daného kalendárneho roka, v ktorom prestal Odberateľ spĺňať kritéria pre daného zraniteľného odberateľa, pričom za zmluvne dohodnutú cenu za dodávku elektriny sa považuje cena podľa platného Cenníka (pre Odberateľov elektriny mimo regulácie) v čase začiatku dodávky elektriny podľa Zmluvy. Pre vylúčenie akýchkoľvek pochybností sa doba trvania takejto Zmluvy sa predlžuje podľa ods. 7 článku XIV VOP.
7. V prípade, ak podľa bodu 1.1 tohto článku VOP dôjde u Odberateľa k strate práva na dodávku elektriny za cenu regulovanú ÚRSO a išlo o Odberateľa s postavením Zraniteľného odberateľa podľa bodu 1.4 čl. II. VOP, Zmluva za regulovanú cenu sa automaticky mení na Zmluvu (za neregulovanú cenu) uzatvorenú na dobu trvania jedného kalendárneho roka.
8. V prípade podľa bodu 1.3 tohto článku VOP, ak ÚRSO postupom podľa osobitného predpisu[[17]](#footnote-17) rozhodol o obmedzení alebo nevykonávaní cenovej regulácie, Zmluva za regulovanú cenu sa odo dňa nadobudnutia účinkov obmedzenia alebo nevykonávania cenovej regulácie považuje za Zmluvu s neregulovanou cenou. Kým nedôjde medzi Odberateľom a Dodávateľom k dohode o novej cene alebo k zmene ceny iným dohodnutým spôsobom, má Dodávateľ právo určiť cenu Dodávky elektriny pre obdobie nasledujúce po dni nadobudnutia účinkov obmedzenia alebo nevykonávania cenovej regulácie podľa predchádzajúcej vety. Určenú cenu dodávky elektriny je Dodávateľ povinný oznámiť Odberateľovi najneskôr 30 dní pred dňom nadobudnutia účinkov obmedzenia alebo nevykonávania cenovej regulácie podľa prvej vety tohto odseku 5. Ustanovenia § 17 ods. 4 a 5 Zákona o energetike sa v takomto prípade primerane použijú na určenie ceny Dodávky elektriny zo strany Dodávateľa.
9. Ak Odberateľ nespĺňal zákonné náležitosti pre Dodávku elektriny za regulovanú cenu, má Dodávateľ elektriny právo zmeniť Odberateľovi túto regulovanú cenu na neregulovanú cenu v najbližšie zodpovedajúcom tarifnom produkte dodávky elektriny podľa Cenníka Dodávateľa (pre dodávku elektriny Odberateľom za neregulovanú cenu) a doúčtovať túto cenu aj spätne.

**Článok XXIII.**

**Vzťah dojednaní k Zmluve za regulovanú cenu k ostatným ustanoveniam VOP**

1. Ustanovenia týchto VOP k Zmluve uvádzané v čl. II až XVIII a v čl. XXV týchto VOP sa vzťahujú aj na Zmluvu za regulovanú cenu, pokiaľ nie sú v rozpore s kogentnou právnou úpravou a/alebo v 7. časti týchto VOP nie je uvedená odchýlna úprava, ktorá má v takomto prípade prednosť pred ostatnými ustanoveniami týchto VOP. Pre vylúčenie akýchkoľvek pochybností platí, že bod 2.6 článku XV. týchto VOP sa neaplikuje na Zmluvu za regulovanú cenu. V prípade, ak je niektoré z ustanovení k Zmluve za regulovanú cenu nachádzajúce sa v 7. časti týchto VOP v rozpore s kogentnou právnou úpravou týkajúcou sa Zmluvy za regulovanú cenu, má takáto kogentná právna úprava prednosť.

**Článok XXIV.**

**Doba trvania zmluvy za regulovanú cenu a možnosť jej výpovede**

1. Zmluva za regulovanú cenu sa uzatvára výlučne na dobu určitú v trvaní jedného kalendárneho roka. To neplatí pre Zmluvu za regulovanú cenu uzatváranú so Zraniteľným odberateľom elektriny, ktorý sa pripája do distribučnej sústavy, pokračuje v odbere elektriny po zmene Odberateľa, alebo ktorému dodáva elektrinu dodávateľ poslednej inštancie, ktorá sa uzatvára na dobu do konca kalendárneho roka, v ktorom Zraniteľnému odberateľovi vznikne prvýkrát právo ukončiť takúto zmluvu v súlade s bodom 3 tohto článku.
2. Doba trvania Zmluvy za regulovanú cenu sa automaticky obnovuje vždy na nasledujúci kalendárny rok, ak Zraniteľný odberateľ počas obdobia dodávky najneskôr do 31. marca neurobí voči Dodávateľovi prejav vôle ukončiť túto zmluvu výpoveďou podľa bodu 3 tohto článku. Podľa predošlej vety postupuje rovnako Odberateľ, ktorý má s Dodávateľom uzavretú Zmluvu za regulovanú cenu a má záujem o Dodávku elektriny za Neregulovanú cenu na nasledujúci kalendárny rok.
3. Zmluvu za regulovanú cenu je možné vypovedať len podľa bodu 3 tohto článku VOP. Zmluvu za cenu regulovanú ÚRSO môže Zraniteľný odberateľ elektriny vypovedať výlučne počas obdobia dodávky doručením oznámenia o výpovedi Zmluvy za regulovanú cenu Dodávateľovi najneskôr do 31. marca, pričom zmluva zanikne k 31. decembru daného roku.

# ÔSMA ČASŤ

**Článok XXV.**

**Záverečné ustanovenia**

1. Právne vzťahy Zmluvných strán, ktoré nie sú upravené v Zmluve a vo VOP, sa riadia príslušnými právnymi predpismi platnými v Slovenskej republike.
2. V prípade rozporu medzi ustanoveniami Zmluvy a ustanoveniami VOP, majú prednosť ustanovenia obsiahnuté v Zmluve, avšak tieto nemôžu byť v rozpore so všeobecne záväznými právnymi predpismi.
3. Za nedodržanie zmluvných podmienok s výnimkou článku IV. bodu 19. týchto VOP môže byť v Zmluve dohodnutá zmluvná pokuta. Výška zmluvnej pokuty dohodnutá v individuálnych obchodných podmienkach Dodávateľa primerane zohľadňuje porušené ustanovenie zmluvných podmienok.
4. Údaje a informácie obchodného charakteru, ktoré vyplývajú z uzatvorenej Zmluvy pri činnostiach zabezpečujúcich naplnenie Zmluvy, budú považovať Zmluvné strany za dôverné. Zmluvné strany súhlasia, že všetky informácie a skutočnosti, ktoré získali akýmkoľvek spôsobom o druhej zmluvnej strane a jej činnosti pri uzavretí a plnení Zmluvy, alebo v súvislosti s ňou, sa považujú za dôverné a majú charakter obchodného tajomstva. Zmluvné strany sa zaväzujú takéto informácie a skutočnosti neposkytnúť a nesprístupniť tretím osobám a nevyužiť na iný účel, ako na plnenie tejto Zmluvy. Toto ustanovenie sa nebude vzťahovať na poskytnutie informácií v prípade, ak sa budú uplatňovať práva z tejto Zmluvy súdnou cestou, alebo na orgánoch verejnej moci, alebo ak povinnosť poskytnutia informácií vyplýva zo všeobecne záväzného právneho predpisu. Medzi tretie strany s výnimkou v neposkytovaní dôverných informácií v zmysle Zmluvy patria jednotliví poskytovatelia prenosových a distribučných služieb.
5. Zmluvné strany sa zaväzujú, že neposkytnú Zmluvu ako celok alebo aj jej časť (ktorá nie je verejne známa) a neverejné informácie plynúce zo zmluvného vzťahu tretej osobe bez predchádzajúceho písomného súhlasu druhej Zmluvnej strany okrem prípadu, kedy im uverejnenie alebo poskytnutie informácie tretej osobe prikazuje príslušný právny predpis a prípady stanovené v Zmluve alebo v VOP.
6. Dodávateľ má právo jednostranne meniť tieto VOP, pričom Odberateľ má právo byť o zmene VOP informovaný. VOP a každú ich zmenu Dodávateľ zverejňuje na Webovom sídle Dodávateľa najmenej 30 dní pred ich účinnosťou. Dodávateľ je oprávnený pristúpiť k zmene VOP najmä, ale nie len v prípade zmeny právnych predpisov, v prípade zmien trhových okolností alebo v prípade potreby podrobnejšej úpravy vzájomných práv a povinností zmluvných strán pri plnení predmetu Zmluvy.
7. Ak sa akékoľvek ustanovenie týchto VOP a/alebo Zmluvy stane alebo ukáže byť neplatným, protiprávnym alebo nevymáhateľným, platnosť a vymáhateľnosť ostatných ustanovení tým nebude nijako dotknutá. Zmluvné strany sa zaväzujú takéto neplatné, protiprávne alebo nevymáhateľné ustanovenia nahradiť dohodou ustanovením platným, zákonným a vykonateľným, s rovnakým alebo čo možno najbližším cieľom a zmyslom.
8. Informácie o právach a povinnostiach Odberateľa sú uvedené na Webovom sídle Dodávateľa.
9. VOP nadobúdajú účinnosť ku dňu  .../...../........
1. Podľa ust. § 17b a nasl. Zákona o energetike. [↑](#footnote-ref-1)
2. Podľa ust. § 62 zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov. [↑](#footnote-ref-2)
3. Podľa ust. § 45 zákona č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov. [↑](#footnote-ref-3)
4. Podľa ust. [§ 21](https://www.slov-lex.sk/pravne-predpisy/SK/ZZ/2010/443/#paragraf-21) zákona č. [443/2010 Z. z.](https://www.slov-lex.sk/pravne-predpisy/SK/ZZ/2010/443/) o dotáciách na rozvoj bývania a o sociálnom bývaní v znení zákona č. [358/2020 Z. z.](https://www.slov-lex.sk/pravne-predpisy/SK/ZZ/2020/358/) [↑](#footnote-ref-4)
5. Podľa ust. § 2 ods. 5 zákona Národnej rady Slovenskej republiky č. 182/1993 Z. z. o vlastníctve bytov a nebytových priestorov v znení zákona č. 151/1995 Z. z. [↑](#footnote-ref-5)
6. Podľa zákona č. 142/2000 Z. z. o metrológii a o zmene a doplnení niektorých zákonov v znení neskorších predpisov. [↑](#footnote-ref-6)
7. § 43a až 45 Občianskeho zákonníka. [↑](#footnote-ref-7)
8. § 40 ods. 3 a 4 Občianskeho zákonníka. [↑](#footnote-ref-8)
9. § 275 ods. 1 Obchodného zákonníka. [↑](#footnote-ref-9)
10. Napríklad zákon č. 431/2002 Z. z. o účtovníctve v znení neskorších predpisov, zákon č. 222/2004 Z. z. o dani z pridanej hodnoty v znení neskorších predpisov. [↑](#footnote-ref-10)
11. [Vyhláška Úradu pre reguláciu sieťových odvetví č. 236/2016 Z. z.,](http://www.urso.gov.sk/doc/legislativa/vyhl_275-2012.pdf) ktorou sa ustanovujú štandardy kvality prenosu elektriny, distribúcie elektriny a dodávky elektriny. [↑](#footnote-ref-11)
12. § 42 Zákona o energetike. [↑](#footnote-ref-12)
13. Vyhláška Ministerstva hospodárstva Slovenskej republiky č. 292/2012 Z. z., ktorou sa ustanovuje spôsob výpočtu škody spôsobenej neoprávneným odberom elektriny. [↑](#footnote-ref-13)
14. [Vyhláška Úradu pre reguláciu sieťových odvetví č. 236/2016 Z. z.,](http://www.urso.gov.sk/doc/legislativa/vyhl_275-2012.pdf) ktorou sa ustanovujú štandardy kvality prenosu elektriny, distribúcie elektriny a dodávky elektriny. [↑](#footnote-ref-14)
15. V zmysle ust. § 62 zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov. [↑](#footnote-ref-15)
16. V zmysle ust. § 45 zákona č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov. [↑](#footnote-ref-16)
17. Podľa § 8 ods. 10 Zákona o regulácii. [↑](#footnote-ref-17)